text:
Okuva Exodus
Chapter 25
1 Mukama n'agamba Musa nti
2 Babuulire abaana ba Isiraeri bantwalire ekiweebwayo: eri buli muntu omutima gwe gwagaza mulitwala ekiweebwayo kyange.
3 Kino kye kiweebwayo kye mulibatwalako: zaabu, n'effeeza, n'ekikomo;
4 n'olugoye lwa kaniki, n'olw'effulungu, n'olumyufu, ne bafuta, n'ebyoya by'embuzi;
5 n'amaliba g'endiga amannyike amamyufu, n'amaliba g'eŋŋonge, n'omuti gwa sita;
6 amafuta g'ettabaaza, n'eby'akaloosa eby'okunyookeza;
7 amayinja aga onuku, n'amayinja ag'okutona, okubeera ku kkanzu ne ku ky'omu kifuba.
8 Era Bankolere awatukuvu; ndyoke ntuule wakati waabwe.
9 Nga byonna bye nkulaga, engeri ey'eweema, n'engeri ey'ebintu byayo byonna, bwe mutyo bwe mulikola.
10 Era balikola essanduuko ey'omuti gwa sita: emikono ebiri n'ekitundu obuwanvu bwayo, era omukono n'ekitundu obugazi bwayo, era omukono n'ekitundu obugulumivu bwayo.
11 Era oligibikkako zaabu ennungi, munda ne kungulu oligibikkako, era olikola ku yo engule eya zaabu okwetooloola.
12 Era oligifumbira empeta nnya eza zaabu, n'oteeka mu magulu gaayo ana; n'empeta bbiri ziriba ku lubiriizi lumu, n'empeta bbiri ziriba ku lubiriizi olw'okubiri.
13 Era olikola emisituliro egy'omuti gwa sita, oligibikkako zaabu.
14 Era oligiyingiza emisituliro mu mpeta ku mbiriizi ez'essanduuko, esituli bwenga n'egyo.
15 Emisituliro giribeera mu mpeta ez'essanduuko: tegiggibwangamu.
16 Era oliteeka mu ssanduuko obujulirwa bwe ndikuwa.
17 Era olikola entebe ey'okusaasira ne zaabu ennungi: emikono ebiri n'ekitundu obuwanvu bwayo, era omukono n'ekitundu obugazi bwayo.
18 Era olikola ba kerubi babiri aba zaabu; mu zaabu empeese mw'olibakola, ku nsonda bbiri ez'entebe ey'okusaasira.
19 Era kola kerubi omu ku nsonda eyo, ne kerubi ow'okubiri ku nsonda eyo: ba zaabu emu n'entebe ey'okusaasira bwe mulikola bakerubi babiri ku nsonda zaayo ebbiri.
20 Era bakerubi baligolola ebiwaawaatiro byabwe waggulu, nga bayanjaaza ku ntebe ey'okusaasira ebiwaawaatiro byabwe, nga balabagana amaaso gaabwe; amaaso ga bakerubi galitunuulira entebe ey'okusaasira.
21 Era oliteeka entebe ey'okusaasira waggulu ku sanduuko; era mu sanduuko mw'oliteeka obujulirwa bwe ndikuwa.
22 Era okwo kwe nnaalabaganiranga naawe, nange naanyumyanga naawe okuyima waggulu ku ntebe ey'okusaasira, wakati wa bakerubi ababiri abali ku ssanduuko ey'obujulirwa, ku byonna bye nnaakuIagiranga eri abaana ba Isiraeri.
23 Era olikola emmeeza ey'omuti gwa sita: emikono ebiri obuwanvu bwayo, n'omukono obugazi bwayo, n'omukono n'ekitundu obugulumivu bwayo.
24 Era oligibikkako zaabu ennungi, era oligikolera engule eya zaabu okwetooloola.
25 Era oligikolako olukugiro olw'oluta okwetooloola, era olirukolako olukugiro lwayo engule eya zaabu okwetooloola.
26 Era oligikolera empeta nnya eza zaabu, n'oziteeka empeta ku nsonda ennya eziri ku magulu gaayo ana.
27 Kumpi n'olukugiro we ziriba empeta, zibeere ebifo by'emisituliro egy'okusitula emmeeza.
28 Era olikola emisituliro n'omuti gwa sita, era oligibikkako zaabu, emmeeza esitulibwenga n'egyo.
29 Era olikola essowaani zaayo, n'ebijiiko byayo, n'ensuwa zaayo, n'ebibya byayo okufuka: ne zaabu ennungi olibikola.
30 Era oliwaayo ku mmeeza emigaati egy'okulaga mu maaso gange bulijjo.
31 Era olikola ekikondo ne zaabu ennungi: ekikondo kiriweesebwa, entobo yaakyo, n'omukonda gwakyo; ebikompe byakyo, n'emitwe gyakyo, n'ebimuli byakyo, biribeera bya zaabu emu nakyo:
32 n'amatabi mukaaga galiva mu mbiriizi zaakyo; amatabi asatu ag'ekikondo mu lubiriizi lwakyo lumu, n'amatabi asatu ag'ekikondo mu lubiriizi lwakyo olw'okubiri:
33 ebikompe bisatu ebifaanana ng'ebimuli bya kaluwa mu ttabi limu, omutwe n'ekimuli; n'ebikompe bisatu ebifaanana ng'ebimuli bya kaluwa mu ttabi ery'okubiri, omutwe n'ekimuli; bwe kityo mu matabi mukaaga agava ku kikondo;
34 ne mu kikondo ebikompe bina ebifaanana ng'ebimuli bya kaluwa, emitwe gyakyo n'ebimuli byakyo:
35 n'omutwe gube wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, mu matabi omukaaga agava ku kikondo.
36 Emitwe gyago n'amatabi gaago biribeera bya zaabu emu nakyo: kyonna kiribeera ekyaweesebwa ekya zaabu ennungi ekimu.
37 Era olikola eby'ettabaaza byakyo, omusanvu: era banaakoleezanga eby'ettabaaza byakyo, okwakira mu maaso gaakyo.
38 Ne makaasi waakyo, ne ssowaani zaakyo ez'ebisiriiza, biribeera bya zaabu ennungi.
39 Ne ttalanta eya zaabu ennungi bwe kirikolebwa, n'ebintu ebyo byonna.
40 Era weekuume obikole mu ngeri yaabyo gye walagibwa ku lusozi.


c: text/html

text:
Ivan Ssennyonga ne munne Ivan Ssendegeya ab’e Mutundwe baakwatiddwa mu mwoleso gw’ebyobusuubuzi e Wankulukuku nga babba engatto z’abatunzi.
Olwabakutte, Ssenyonga n’asaba atwala poliisi y’e Kitebi abasonyiwe kuba baabadde batetenkanya bwongo kuba Katikkiro abakubiriza okuyiiya.
Ssenyonga yasabye okuweebwa ekisonyiwo atandike okusoma entanda ayige w’ayinza okussa ssente.
Wabula Afande Hamid Kabojja ow’e Kitebi yagaanyi okubasonyiwa era n’abaggalira ku poliisi y’e Kitebi okutuusa ng’omwoleso guwedde.
Baabagguddeko gwa bubbi ku fayiro nnamba 22/22/06/2014.

robotstxt: allowed

filter: keep


text:
Bya ALI KIZZA
OMWANA ow'emyaka 7 awuniikirizza abantu abazze ku kabaga ke ak'amazaalibwa bw'asoomoozezza abazadde abeefuga emikolo gy’abaana.
Christan Kitaka bwe yatuuse okwogera yagambye nti,
‘Lwaki abazadde mugenda ku mikolo gy’abaana ne mugyefuga ne mutulemesa okunyumirwa? Ku mikolo egisinga mutulyako keeki era nsaba bwe kiba kisoboka mugulenga keeki bbiri ku mikolo ey'abaana n’ey'abantu abakulu. Nneebaza mmange, Muky. Ndagire Rose ankoledde omukolo guno ate n’agulekera abaana kubanga mu kidaala ndabamu bato bannange.”


text:
Yeremiya Jeremiah
Chapter 33
1 Era nate ekigambo kya Mukama ne kijjira Yeremiya omulundi ogw'okubiri, bwe yali ng'akyasibibwa mu luggya olw'abambowa, nga kyogera nti
2 Bw'ati bw'ayogera Mukama akikola, Mukama akibumba okukinyweza Mukama lye linnya lye; nti
3 Mpita, nange naakuyitaba ne nkwolesa ebikulu n'ebizibu by'otomanyi.
4 Kubanga bw'ati bw'ayogera Mukama Katonda wa Isiraeri eby'ennyumba ez'omu kibuga kino n'eby'ennyumba za bassekabaka ba Yuda ezaabizibwa okulwana ne nkomera n'ekitala, nti
5 Bajja okulwana n'Abakaludaaya, naye kuzijjuza bujjuza mirambo gya bantu be nzise n'obusungu bwange n'ekiruyi kyange, obubi bwabwe bwonna bwe bunkisizisizza amaaso gange ekibuga kino:
6 Laba, ndikireetera obulamu n'okuwonyezebwa, nange ndibawonya; era ndibabikkulira emirembe n'amazima bingi nnyo nnyini.
7 Era ndikomyawo obusibe bwa Yuda n'obusibe bwa Isiraeri, era ndibazimba ng'olubereberye.
8 Era ndibanaazaako obutali butuukirivu bwabwe bwonna bwe bannyonoona; era ndisonyiwa obutali butuukirivu bwabwe bwonna bwe bannyonoona era bwe bansobya.
9 N'ekibuga kino kiriba gye ndi erinnya ery'essanyu, n'ettendo n'ekitiibwa, mu maaso g'amawanga gonna ag'oku nsi agaliwulira obulungi bwonna bwe mbakola, ne batya ne bakankana olw'obulungi bwonna n'olw'emirembe gyonna bye nkifunira.
10 Bw'ati bw'ayogera Mukama nti Oliboolyawo ne muwulirwa mu kifo kino kye mwogerako nti Kizise, temuli muntu newakubadde ensolo, mu bibuga bya Yuda ne mu nguudo ez'e Yerusaalemi ezizise nga temuli muntu newakubadde azibeeramu, era nga temuli nsolo,
11 eddoboozi ery'okusanyuka n'eddoboozi ery'okujaguza, eddoboozi ly'awasa omugole n'eddoboozi ly'omugole, eddoboozi ly'abo aboogera nti Mumwebaze Mukama w'eggye kubanga Mukama mulungi, kubanga okusaasira kwe kwa lubeerera: n'ery'abo abaleeta ssaddaaka ez'okwebaza mu nnyumba ya Mukama. Kubanga ndikomyawo obusibe obw'ensi ng'olubereberye, bw'ayogera Mukama w'eggye.
12 Bw'ati bw'ayogera Mukama w'eggye nti Oliboolyawo ne mubeera mu kifo kino ekizise, nga temuli muntu era nga temuli nsolo, ne mu bibuga byakyo byonna, olusiisira olw'abasumba abagalamiza ebisibo byabwe.
13 Ebisibo biriyita nate wansi w'emikono gy'oyo abibala mu bibuga eby'omu nsi ey'ensozi ne mu bibuga eby'omu nsi ey'ensenyi ne mu bibuga eby'obukiika obwa ddyo ne mu nsi ya Benyamini ne mu bifo ebiriraanye Yerusaalemi ne mu bibuga bya Yuda, bw'ayogera Mukama.
14 Laba, ennaku zijja, bw'ayogera Mukama, lwe ndituukiriza ekigambo ekyo ekirungi kye nnayogera ku nnyumba ya Isiraeri ne ku nnyumba ya Yuda.
15 Mu nnaku ezo ne mu biro ebyo ndimereza Dawudi Ettabi ery'obutuukirivu; era oyo alituukiriza eby'obutuukirivu n'eby'ensonga mu nsi.
16 Mu nnaku ezo Yuda alirokoka ne Yerusaalemi kirituula mirembe: na lino lye linnya lye kirituumibwa, nti Mukama bwe butuukirivu bwaffe.
17 Kubanga bw'ati bw'ayogera Mukama nti Dawudi taabulwenga musajja wa kutuula ku ntebe ey'ennyumba ya Isiraeri emirembe gyonna;
18 so ne bakabona, Abaleevi, tebaabulwenga musajja mu maaso gange ow'okuwangayo ebiweebwayo ebyokebwa n'okwokya ebitone n'okusalanga ssaddaaka olutata.
19 Awo ekigambo kya Mukama ne kijjira Yeremiya nga kyogera nti
20 Bw'ati bw'ayogera Mukama nti Oba nga muyinza okumenya endagaano yange ey'emisana n'endagaano yange ey'ekiro, waleme okubaawo emisana n'ekiro mu ntuuko zaabyo;
21 kale n’endagaano eyinzika okumenyeka eri Dawudi omuddu wange, aleme okuba n'omwana okufugira ku ntebe ye; n'eri Abaleevi, bakabona, abaweereza bange.
22 Ng'eggye ery'omu ggulu bwe litayinzika kubalibwa, so n'omusenyu ogw'ennyanja okugerebwa; bwe ntyo bwe ndyaza ezzadde lya Dawudi omuddu wange n'Abaleevi abampeereza.
23 Awo ekigambo kya Mukama ne kijjira Yeremiya nga kyogera nti
24 Tolowooza abantu bano bye boogedde! nti Enda zombi Mukama ze yalonda azisudde? bwe batyo bwe banyooma abantu bange baleme okuba nate eggwanga mu maaso gaabwe.
25 Bw'ati bw'ayogera Mukama nti Endagaano yange ey'emisana n'ekiro oba nga tenywera, oba nga sassaawo biragiro by'eggulu n'ensi;
26 kale ndisuula n'ezzadde lya Yakobo n'erya Dawudi omuddu wange, nneme okutwala ku zzadde lye okufuganga ezzadde lya Ibulayimu ne Isaaka ne Yakobo: kubanga ndikomyawo obusibe bwabwe, era ndibasaasira.


text:
Bya HASIFAH NAAVA
PHINA Mugerwa Masannyalaze oluwulidde nga Khalifah Aganaga ayimbye oluyimba olumuwagira n’afuna akaseko ku matama akamwerabiza ebizibu by’okumutwalako omusajja.
Mwana mulenzi ono alabika abadde agoberera bulungi ensonga za Phina Mugerwa ne Cindy okumutwalako omusajja era agamba Phina olwawulidde oluyimba nga lumuwaana n’amugambirawo bakwatirewo vidiyo era naye yagibaddemu.
Khalifa annyonnyola:
Otuleetedde kaki?
Kayimba kapya Mpagira gwe.
Phina Mugerwa ne Aganaga mu vidiyo.
Eh byabufuzi ate ani oyo gw’owagira?
Naluyimbidde bawagizi bange abampagira n’abo bonna abakola ebintu abantu ne babisiima.
Ate mpulira owaana Phina Mugerwa oli muwagizi we?
Oluyimba lwajjidde mu kiseera nga Phina alina ensonga ne Cindy. Nze nabadde njogera ku kiwato ky’anyoola n’abeeranga omuyimbi Shakira ow’e Colombia.
Kwe kukola vidiyo naye?
Ekyo kituufu kuba ne ssente ezimu ezaagikoze ye yazimpadde ne tugikola ffembi.
Olwo yabamazeeko mmeka ezo?
Baagikoledde akakadde kamu n’emitwalo 85.
Ye Phina Mugerwa bw’abuuziddwa ku luyimba ne vidiyo agamba: Khalifa muyimbi muto era eky’okubeera mu vidiyo nakikoze kumuyamba asobolere ddala okuvaayo.
Aganaga ng’azina n’omuwala mu vidiyo.
Ffe ng’abayimbi abaludde mu kintu kitukakatako okuyamba ku bayimbi abato.
Oluyimba lugenda bweruti:
Byokola bitunyumira,Gwe kanya byokola ffe tukuwagira…….
Nze Mpagira gwe bano abalala bali ku byabwe wamma Balage
Nze mpagira gwe.
Nneewuunya engeri gy’onyeenya akabina ko Finah Masannyalaze oba kiwato kya Shakira yu wa Killer,
Give accapella fi Show time gyal tel mi ... .


text:
NZE Immaculate Nansamba. Nnina emyaka 24. Mu July wa 2011 nnasisinkana taata w’omwana e Namasuba mu Kikajjo ne tusiimagana era ne tufuna enju olwo buli omu n’alaga munne amapenzi nga tewali atulemesa.
Omuzigo guno twagusasuliranga 80,000/- buli mwezi. Geoffrey teyanjuzanga mu mukwano kubanga twapepeyanga ffembi mu ndongo, mu bikujjuko by’abayimbi wamu ne mu bibanda bya ffirimu.
Bino byanziba amaaso ne nsalawo nfune olubuto ddaali mmuzaalire omwana okusobola okukuuma
obulungi omukwano gwaffe.
Mu October w’omwaka gwe gumu nnakizuula nti ndi lubuto lwa myezi ebiri era munnange ne mubuulirako.
Ekyo olwakimanya bwe yagenda ku makya okukola teyadda. Nnagezaako okumugumiikiriza
nga ndowooza nti anaakomawo kubanga bwe yali agenda teyatwala kintu kyonna.
Nnasooka kulowooza nti oba yafunye obuzibu naye nga sirina bwe nkakakasa kubanga
ffembi twali tetulina ssimu. Nagenda mu bifo mwe twacakaliranga nga munoonya naye nga taliiyo.
Ne mbuuzaako mikwano gye abamu nga bangamba yagenda Juba, abalala nti tebaddangamu
kumulabako.
Bwe waayita emyezi esatu landiroodi n’angoba mu nju ate nga sirina bwe nneewolereza kubanga yali amaze akabanga ng’andabula okungoba.
Olunaku olwasooka nnasula wabweru. Mba ndi awo ku kabalaza we nnasula omukyala omu
eyansangawo ye yampa amagezi nti ng’ende mu ddwaaliro ly’e Mulago omukadde bajja kumpa obuyambi.
Nga nnaakatuuka e Mulago nnasangayo bannange ne bambuulira bye bayiseemu. Bano twasulanga nabo ku mbalaza z’eddwaaliro kyokka nga nze ndi mu birowoozo bingi nga nneewuunya omuntu eyasulanga mu nju n’omwami wange kati nsula mu mpewo!
Ennaku zaayita mbale abasawo ne batugoba mu ddwaaliro nga batuteeberezza okubba abaanaabazaaliddwa.
Omuzirakisa yankwata ku mukono n’atwala e Kamwokya n’anfunira ennyumba y’embaawo nga mwe nsula ate emisana nga ntundiramu ‘Airtime’.
Kyokka ebyembi omulimu ne guggwaawo era n’ennyumba eno ne bangigobamu. Naddamu okusula wabweru ku lubalaza ku luno nga mmaze okuzaala muwala wange nga wa myezi musanvu.
Ku lubalaza bwe nnali nneebase wajja omukyala n’ansaba mpeereze emmere mu kirabo kye era
n’anfunira enju ey’embaawo wabula ng’etonnya okukamala era mu biseera ebyenkuba nga nsula
nnyimiridde ate nga nsitudde omwana wange.
Mu nju eno twasulangamu ne muwala wange ng’ate emisana eba wooteeri. Olumu waliwo omusajja eyali azze okunkwata ne nkuba enduulu n’adduka.
Okumanya ennaku temanya nnyumba mbi kaakati nnannyini nju eno naye atugobye era nsobeddwa eky’okukola kubanga sirina we mbeera n’omwana wange.


text:
Amagazeti Ilabiro lya Kalalizi na Zuka!
Wanarhola amagazeti girhu gayimangire oku Bibliya oku Enterneti omu ndimi kulusha 150. Igazeti Ilabiro lya Kalalizi linahugule gurhi ebiri byajirikana omw’igulu biri byahikiriza obulebi bw’Ebibliya. Linarhulirize abantu kugerera oku mwanzi mwinja g’Obwami bwa Nnamahanga n’okurhabala abantu bayemere Yezu Kristu. Igazeti Zuka! liyerekine gurhi rhwankabunda n’amazibu g’akalamo ene na kandi linarhurhabale rhulangalire oku Lulema ahikiriza eciragane cage c’igulu lihyahya ly’omurhula n’akalembe.


text:
EBYONGYEIRWEHO
Enshonga Ahabw’enki Abakristaayo ab’Amazima Batarikukoresa Omusharaba omu Kuramya
OBUSIRIIRA n’obusiriira bw’abantu nibaramya omusharaba kandi baguha ekitiinisa. Ekitabo ekirikwetwa The Encyclopædia Britannica nikyeta omusharaba “akamanyiso kakuru munonga omu diini y’Ekikristaayo.” Kwonka, Abakristaayo ab’amazima bo tibarikukoresa musharaba omu kuramya. Ahabw’enki batarikugukoresa?
Enshonga enkuru eri ngu Yesu Kristo tarafeereire aha musharaba. Ekigambo ky’Orugriika eki barikukira kuvunuura kumanyisa “Omusharaba” ni stau·ros′. Nikimanyisa “empimbi egororokire, nari shi omuti”. Baibuli erikwetwa The Companion Bible yo neegira eti: “[Stau·ros′] tikikamanyisahoga ebiti bibiri ebitairwe hamwe biraabainemu…Tihariho kihandiikirwe na kimwe ekiri omu Rugriika orw’omu [Ndagaano Ensya] ekirikumanyisa ebiti bibiri by’embaaho.”
Omu bihandiiko ebingi, abahandiiki ba Baibuli nibakoresa ekindi kigambo okumanyisa eki Yesu yaafeereireho. Nikyo kigambo ky’Orugriika xy′lon. (Ebyakozirwe 5:30; 10:39; 13:29; Abagalatia 3:13; 1 Petero 2:24) Ekigambo eki nikimanyisa “orubaaho” nari “empimbi, ekikondo nari omuti.”
Kirikushoborora ahabw’enki omuti gwabaire gukoresibwa okuhanikaho abantu, ekitabo ekirikwetwa Das Kreuz und die Kreuzigung (Omusharaba hamwe n’Okubambwa), ekyahandiikirwe Hermann Fulda, nikigira kiti: “Emiti ekaba etari mu myanya yoona eyaabaire etoorainwe kwitirwamu abantu. N’ahabw’ekyo, empimbi egororokire ekaba etsimbwa omu itaka. Aha mpimbi egi, omunyarubanja, akaba ahanikwa obwe emikono ye ehanikirwe ahaiguru kandi obwire obwingi n’ebigyere bye bikomirwe nari biteereirwe emisimaari.”
Obuhame oburikukirayo obukuru omuri byona niburuga omu Kigambo kya Ruhanga. Paulo entumwa naagira ati: “Kristo akatucungura omu mukyeeno gw’ebiragiro, obu yaakyeenwa ahabwaitu, ahakuba kikahandiikwa ngu: Omuntu weena orikuhanikwa aha muti akyeenwe.” (Abagalatia 3:13) Aha Paulo naajuriza Eky’Ebiragiro 21:22, 23, aharikugamba aha muti, beitu gutari musharaba. Obu okwitwa nk’okwo kwabaire kuhindura omuntu kuba ‘okyeenirwe,’ nikiba kitahikire Abakristaayo okuhunda amaka gaabo n’ebishushani bya Kristo ahanikirwe.
Tihariho buhame oburikworeka ngu nk’omu myaka nka 300 Kristo aherize kufa, ngu abo abaabaire nibeeyeta Abakristaayo bakaba baakoresa omusharaba omu kuramya. Kwonka omu kyasha kya kana, Omugabe Constantine omukaafiire akahinduka yaaba omwe aha baayehagwire aha Bukristaayo kandi yaahindura omusharaba akamanyiso kaabo. Titurikumanya ebigyendererwa ebi Constantine yaabaire aine. Kwonka omusharaba gukaba gutaine kakwate na Yesu Kristo. Omusharaba buzima gukakomooka omu bukaafiire. Ekitabo ekirikwetwa The New Catholic Encyclopedia nikikikiiriza: “Omusharaba nigushangwa omu buhangwa bw’abantu abaabaire bariho Obukristaayo butakatandikire na bwanyima y’Obukristaayo kutandika.” Ebindi bihandiiko bingi nibikwatanisa omusharaba n’okuramya eby’obuhangwa hamwe n’emigyenzo y’ekikaafiire ey’obushambani.
Kandi shi ahabw’enki akamanyiso aka ak’ekikaafiire kaakuziibwe? Nikireebeka, bakaba bagyendereire kwanguhiza abakaafiire kwikiriza enyikiriza yaabo. Kwonka nabwe, okwehayo kuramya akamanyiso k’ekikaafiire koona buzima nikujumiirirwa omuri Baibuli. (2 Abakorinso 6:14-18) Ebyahandiikirwe kandi nibijumiirira emiringo yoona ey’okuramya ebishushani. (Okuruga 20:4, 5; 1 Abakorinso 10:14) Ahabw’enshonga ezo, Abakristaayo ab’amazima tibarikukoresa omusharaba omu kuramya.*
* Okumanya ebindi omu bwijwire ebirikukwata aha musharaba, reeba orupapura 89-93 ez’ekitabo Reasoning From the Scriptures, ekyahandiikirwe Abajurizi ba Yehova.


text:
2 Samwiri 2 Samuel
Chapter 18
1 Awo Dawudi n'abala abantu abali naye n'abateekako abaami b'enkumi n'abaami b'ebikumi.
2 Dawudi n'agaba eggye, ekitundu eky'okusatu nga kiri wansi w'omukono gwa Yowaabu n'ekitundu eky'okusatu nga kiri wansi w'omukono gwa Abisaayi mutabani wa Zeruyiya, muganda wa Yowaabu, n'ekitundu eky'okusatu nga kiri wansi w'omukono gwa Ittayi Omugitti. Kabaka n'agamba abantu nti Nange mwene siireme kutabaala nammwe.
3 Naye abantu ne boogera nti Tootabaale ggwe: kubanga ffe bwe tunadduka tebasseeyo mwoyo eri ffe; so ffe bwe tunaafaako ekitundu kyaffe, tebasseeyo mwoyo eri ffe: naye ggwe ku ffe wenkana kakumi omuwendo: kale nno ekisinga obulungi weeteeketeeke okutudduukirira ng'oyima mu kibuga.
4 Kabaka n'abagamba nti Kye musiima kye nnaakola. Kabaka n'ayimirira ku mabbali g'omulyango, abantu bonna ne bafuluma ebikumi n'enkumi.
5 Awo kabaka n'alagira Yowaabu ne Abisaayi ne Ittayi ng'ayogera nti Mumukwata mpola ku lwange omulenzi, Abusaalomu. Abantu bonna ne bawulira kabaka bwe yalagira abaami bonna ebigambo bya Abusaalomu.
6 Awo abantu ne batabaala okulwana ne Isiraeri: olutalo ne luba mu kibira kya Efulayimu.
7 Awo abantu ba Isiraeri ne bagobebwa eyo mu maaso g'abaddu ba Dawudi, ne waba eyo ku lunaku olwo okuttibwa kungi okw'abasajja obukumi bubiri.
8 Kubanga olutalo lwabuna eyo ensi yonna: ekibira ne kitta abantu bangi ku lunaku olwo okusinga ekitala be kyatta.
9 Awo Abusaalomu yali ali awo n'asisinkana n'abaddu ba Dawudi. Abusaalomu ne yeebagala ennyumbu ye, ennyumbu n'eyita wansi w'amatabi amaziyivu ag'omwera omunene, omutwe gwe ne gukwata ku mwera, n'asitulibwa wakati w'eggulu n'ensi; ennyumbu gye yali yeebagadde n'etambula mu maaso.
10 Ne waba omusajja eyakiraba n'abuulira Yowaabu n'ayogera nti Laba, ndabye Abusaalomu ng'awanikiddwa ku mwera.
11 Yowaabu n'agamba omusajja eyamubuulira nti Okulaba nno okirabye, kale kiki ekikulobedde okumukubira eyo wansi? nange nandikuwadde ebitundu ebya ffeeza kkumi n'olukoba.
12 Omusajja n'agamba Yowaabu nti Newakubadde nga ŋŋenda okuweebwa mu ngalo zange ebitundu ebya ffeeza olukumi, naye sandigololedde mukono gwange ku mwana wa kabaka: kubanga twali tuwulira kabaka n'alagira ggwe ne Abisaayi ne Ittayi ng'ayogera nti Mwekuume waleme okubaawo anaakoma ku mulenzi Abusaalomu.
13 Naye singa nkoze eby'obulimba okutta obulamu bwe, (so tewali kigambo ekikwekebwa kabaka,) kale ggwe kennyini wandyeggyeeyo.
14 Awo Yowaabu n'ayogera nti Siyinza kutootatoota naawe bwe ntyo. N'addira obusaale busatu mu ngalo ze n'abumufumita Abusaalomu mu mutima, bwe yali ng'akyali mulamu wakati mu mwera.
15 N'abalenzi kkumi abaatwalanga ebyokulwanyisa ebya Yowaabu ne bazingiza Abusaalomu ne bamufumita ne bamutta.
16 Awo Yowaabu n'afuuwa ekkondeere abantu ne bakomawo okugoberera Isiraeri: kubanga Yowaabu yabaziyiza.
17 Ne batwala Abusaalomu ne bamusuula mu bunnya buli obunene mu kibira, ne bamutuumako entuumo y'amayinja nnene nnyo: awo Isiraeri yenna ne baddukira buli muntu mu weema ye.
18 Era Abusaalomu bwe yali ng'akyali mulamu yaddira empagi eri mu kiwonvu kya kabaka n'agyesimbira: kubanga yayogera nti Sirina mwana kwe balijjuukirira erinnya lyange: n'ayita empagi erinnya lye ye bwe lyali: era eyitibwa kijjukizo kya Abusaalomu ne leero.
19 Awo Akimaazi mutabani wa Zadooki n'ayogera nti Ka nziruke kaakano ntwalire kabaka ebigambo Mukama bw'amuwalanidde eggwanga ku balabe be.
20 Yowaabu n'amugamba nti Tootwale bigambo leero, naye olibitwala olulala: naye leero tootwale bigambo, kubanga omwana wa kabaka afudde.
21 Awo Yowaabu n'agamba Omukusi nti Genda obuulire kabaka byolabye. Omukusi n'akutamira Yowaabu n'adduka.
22 Awo Akimaazi mutabani wa Zadooki ne yeeyongera okugamba Yowaabu omulundi ogw'okubiri nti Ka mmale gadduka nange, nkwegayiridde, ngoberere Omukusi. Yowaabu n'ayogera nti Oyagalira ki okudduka; mwana wange, ataaweebwe mpeera olw'ebigambo?
23 (N'ayogera nti) Naye ka mmale gadduka. N'amugamba nti Dduka. Awo Akimaazi n'addukira mu kkubo ery'Olusenyi n ayisa Omukusi.
24 Awo Dawudi yali atudde wakati w'emiryango ebiri: omukuumi n'alinnya waggulu ku wankaaki ku bbugwe, n'ayimusa amaaso ge n'atunula, kale, laba, omusajja ng'adduka yekka.
25 Omukuumi n'ayogerera waggulu n'abuulira kabaka. Kabaka n'ayogera nti Oba ng'ali omu, aleese ebigambo mu kamwa ke. N'ayanguwa okujja n'asembera kumpi.
26 Omukuumi n'alaba omusajja ow'okubiri ng'adduka: omukuumi n'akoowoola omuggazi n'ayogera nti Laba, omusajja ow'okubiri ng'adduka yekka. Kabaka n'ayogera nti Era naye aleese ebigambo.
27 Omukuumi n'ayogera nti Ndowooza ng'enziruka y'oyo akulembedde eriŋŋanga enziruka ya Akimaazi mutabani wa Zadooki. Kabaka n'ayogera nti Ye musajja omulungi n'ebigambo by'azze nabyo birungi.
28 Akimaazi n'akoowoola n'agamba kabaka nti Mirembe. N'avuunama amaaso ge mu maaso ga kabaka n'ayogera nti Atenderezebwe Mukama Katonda wo, awaddeyo abasajja abaagololera omukono gwabwe ku mukama wange kabaka.
29 Kabaka n'ayogera nti Omulenzi Abusaalomu gy'ali mirembe? Akimaazi n'addamu nti Yowaabu bwe yatuma omuddu wa kabaka, nze omuddu wo, nalabye oluyoogaano olunene, naye ne simanya bwe lwabadde.
30 Kabaka n'ayogera nti Weekooloobye oyimirire eno. Ne yeekooloobya n'ayimirira buyimirizi.
31 Kale, laba, Omukusi n'ajja; Omukusi n'ayogera nti Ndeetedde mukama wange kabaka ebigambo: kubanga Mukama awalanye eggwanga lye leero ku abo bonna abaakugolokokerako.
32 Kabaka n'agamba, Omukusi nti Omulenzi Abusaalomu gy'ali mirembe? Omukusi n'addamu nti Abalabe ba mukama wange kabaka n'abo bonna abaakugolokokerako okukukola akabi babe ng'omulenzi oyo bw'ali.
33 Awo kabaka ne yeeraliikirira nnyo n'alinnya n'agenda mu nju eri ku wankaaki n'akaaba amaziga: awo ng'agenda n'ayogera bw'atyo nti Ai, mwana wange Abusaalomu, mwana wange, mwana wange Abusaalomu! singa nkufiiridde, ai Abusaalomu, mwana wange, mwana wange!


text:
Yobu Job
Chapter 17
1 Omwoyo gwange gumalibwawo, ennaku zange ziwedde, Entaana enneeteekeddeteekedde.
2 Mazima waliwo abakudaazi gye ndi, N'eriiso lyange libeera mu kusosonkereza kwabwe.
3 Leeta nno akakalu, onneeyimirire gy'oli wekka; Waliwo ani anaakwatagana nange mu mukono?
4 Kubanga okisizza omutima gwabwe obutategeera: Kyonoovanga olema okubagulumiza.
5 Oyo aloopa mikwano gye okuba omuyiggo, Era n'amaaso g'abaana be galiggwaawo.
6 Era anfudde ekigambo eky'obuwemu mu bantu; Era nfuuse ekyenyinyalwa mu lwatu.
7 Era n'eriiso lyange lizibye olw'okunakuwala, N'ebitundu byange byonna biri ng'ekisiikirize.
8 Abantu ab'amazima banaakungubazanga ekyo, N'ataliiko musango aneegolokosanga ku oyo atatya Katonda.
9 Era naye omutuukirivu anaakwatanga ekkubo lye, N'oyo alina emikono emirongoofu aneeyongerayongeranga okuba n'amaanyi,
10 Naye mukomeewo mwenna, mujje nno: So ssiirabe muntu wa magezi ku mmwe.
11 Ennaku zange ziwedde, okuteesa kwange kukutuddwa, Era n'okulowooza okw'omu mutima gwange.
12 Bafuusa ekiro okuba omusana: Omusana guliraana ekizikiza, bwe boogera bwe batyo.
13 Bwe nsuubira amagombe okuba ennyumba yange: Oba nga neeyaliiridde ekitanda kyange mu kizikiza;
14 Oba nga ŋŋambye okuvunda nti Ggwe kitange; N'envunyu nti Ggwe mmange era mwannyinaze;
15 Kale essuubi lyange liri ludda wa? N'essuubi lyange aliriraba ani?
16 Lirikka mu bisiba eby'amagombe, Okuwummula nga kumaze okubaawo omulundi gumu mu nfuufu.


text:
2 Samwiri 2 Samuel
Chapter 16
1 Awo Dawudi bwe yali ng'ayise ku ntikko awayambukirwa ebbanga ttono, laba, Ziba omuddu wa Mefibosesi n'asisinkana naye ng'alina endogoyi bbiri eziriko amatandiiko, nga zeetisse emigaati ebikumi bibiri n'ebirimba eby'eza bbibu enkalu kikumi, n'eby'ebibala eby'ekyeya kikumi, n'ekita ky'omwenge.
2 Kabaka n'agamba Ziba nti Bino amakulu gaabyo ki? Ziba n'ayogera nti Endogoyi za ba mu nnyumba ya kabaka okwebagalanga; n'emigaati n'ebibala eby'ekyeya bya balenzi okulya; n'omwenge abaliyongobera mu ddungu banywe.
3 Kabaka n'ayogera nti N'omwana wa mukama wo ali ludda wa? Ziba n'agamba kabaka nti Laba, abeera e Yerusaalemi: kubanga ayogedde nti Leero ennyumba ya Isiraeri erinziriza obwakabaka bwa kitange.
4 Awo kabaka n'agamba Ziba nti Laba, ebya Mefibosesi byonna bibyo. Ziba n'ayogera nti Neeyanze; ŋŋanje mu maaso go, mukama wange, ai kabaka.
5 Awo kabaka Dawudi bwe yatuuka e Bakulimu, laba, ne mufuluma omwo omusajja ow'oku nda y'ennyumba ya Sawulo, erinnya lye Simeeyi, mutabani wa Gera: n'afuluma n'ajja, n'akolima ng'ajja ng'akolima.
6 N'akasuukirira Dawudi amayinja n'abaddu bonna aba kabaka Dawudi: n'abantu bonna n'abasajja bonna ab'amaanyi baali ku mukono gwe ogwa ddyo ne ku gwa kkono.
7 Awo Simeeyi n'ayogera bw'atyo bwe yakolima nti Vaawo; vaawo, ggwe omusajja ow'omusaayi, era omusajja wa Beriali:
8 Mukama azzizza ku ggwe omusaayi gwonna ogw'ennyumba ya Sawulo, mu kifo kye mw'oyima okufuga; era Mukama awaddeyo obwakabaka mu mukono gwa Abusaalomu mutabani wo: era, laba, oteegeddwa mu lukwe lwo ggwe, kubanga oli musajja wa musaayi.
9 Awo Abisaayi mutabani wa Zeruyiya n'agamba kabaka nti Embwa eno enfu ekinaaba kimukolimizza mukama wange kabaka kiki? nsomoke, nkwegayiridde, mmuggyeko omutwe.
10 Kabaka n'ayogera nti Nfaayo ki eri mmwe, mmwe batabani ba Zeruyiya? Kubanga akolima era kubanga Mukama amugambye nti Kolimira Dawudi; kale anaayogera nti Kiki ekikukozezza bw'otyo?
11 Dawudi n'agamba Abisaayi n'abaddu be bonna nti Laba, mutabani wange eyava mu ntumbwe zange anoonya obulamu bwange: Omubenyamini oyo taasinge nnyo? mumuleke akolime; kubanga Mukama amulagidde.
12 Mpozzi Mukama anaatunuulira ekibi ekinkoleddwa, era Mukama alinsasula obulungi olw'okunkolimira leero.
13 Awo Dawudi n'abasajja be ne batambula mu kkubo: Simeeyi n'ayita ku lusozi okumwolekera, n'akolima ng'agenda, n'amukasuukirira amayinja n'ayiwa enfuufu.
14 Kabaka n'abantu bonna abaali naye ne bajja nga bakooye; n'aweereraweerera eyo.
15 Awo Abusaalomu n'abantu bonna abasajja ba Isisaeri ne bajja e Yerusaalemi ne Akisoferi wamu naye.
16 Awo olwatuuka Kusaayi Omwaluki, mukwano gwa Dawudi, bwe yajja eri Abusaalomu, Kusaayi n'agamba Abusaalomu nti Kabaka abeere omulamu, kabaka abeere omulamu.
17 Abusaalomu n'agamba Kusaayi nti Kino kye kisa kyo eri mukwano gwo? ekyakulobera okugenda ne mukwano gwo kiki?
18 Kusaayi n'agamba Abusaalomu nti Nedda; naye oyo Mukama n'abantu bano n'abasajja ba Isiraeri bonna gwe balonze n'abanga wuwe era n'abeeranga naye.
19 Era nate nandiweerezza ani? sandiweererezza mu maaso g'omwana we? nga bwe nnaweererezanga mu maaso ga kitaawo, bwe ntyo bwe nnaabeeranga mu maaso go.
20 Awo Abusaalomu n'agamba Akisoferi nti Sala amagezi bwe tuba tukola.
21 Akisoferi n'agamba Abusaalomu nti Yingira eri abazaana ba kitaawe b'alese okukuuma ennyumba: awo Isiraeri yenna baliwulira nga kitaawo akutamiddwa: awo emikono gya bonna abali naawe ne giryoka giba n'amaanyi.
22 Awo ne bamutimbira Abusaalomu eweema waggulu ku nnyumba; Abusaalomu n'ayingira eri abazaana ba kitaawe mu maaso ga Isiraeri yenna.
23 N'okuteesa kwa Akisoferi, kwe yateesanga mu biro ebyo, kwabanga ng'omuntu bw'abuuza awali ekigambo kya Katonda: bwe kutyo bwe kwabanga okuteesa kwonna okwa Akisoferi eri Dawudi era n'eri Abusaalomu.


text:
Amosi Amos
Chapter 4
1 Muwulire ekigambo kino, mmwe ente ez'e Basani, abali ku lusozi lwa Samaliya, abajooga abaavu, abakamula abeetaaga, abagamba bakama baabwe nti Muleete tunywe.
2 Mukama Katonda alayidde obutukuvu bwe nga, laba, ennaku ziribatuukako lwe balibaggyawo n'amalobo, n'ekitundu kyammwe ekirifikkawo balibaggyawo n'amalobo agavuba.
3 Era mulivaamu nga muyita mu bituli ebiwaguddwa, buli nte ng'esimbira ddala mu maaso gaayo; ne mwesuula mu Kalumooni, bw'ayogera Mukama.
4 Mujje e Beseri mwonoone; mujje e Girugaali mwongere okwonoona kwammwe; era muleetenga ssaddaaka zammwe buli nkya n'ebitundu byammwe eby'ekkumi buli nnaku essatu;
5 muweeyo ssaddaaka ey'okwebaza ku ebyo ebizimbulukuswa, mulangirire ebiweebwayo ku bwammwe mubiraalike: kubanga ekyo kye musiima, ai mmwe abaana ba Isiraeri, bw'ayogera Mukama Katonda.
6 Era nange mbawadde obulongoofu bw'amannyo mu bibuga byammwe n'okubulwa emmere mu mayumba gammwe gonna: era naye temuddanga gye ndi, bw'ayogera Mukama.
7 Era nange mbaziyirizza enkuba, ng'ekyasigaddeyo emyezi esatu okutuusa amakungula: ne ntonnyesa enkuba ku kibuga ekimu, ne nziyiza enkuba okutonnya ku kibuga ekirala: ekitundu kimu kyatonnyebwako, n'ekitundu ky'etaatonnyako ne kiwotoka.
8 Awo ab'omu bibuga ebibiri oba bisatu ne batambulatambula ne batuuka mu kibuga ekimu okunywa amazzi, so tebakkutanga: era naye temuddanga gye ndi, bw'ayogera Mukama.
9 Mbakubye n'okugengewala n'obukuku: akawuka kalidde olufulube lw'ensuku zammwe n'ensuku zammwe ez'emizabbibu n'emitiini gyammwe n'emizeyituuni gyammwe: era naye temuddanga gye ndi, bw'ayogera Mukama.
10 Mpeerezza mu mmwe kawumpuli ng'engeri ey'e Misiri bwe yali: abalenzi bammwe mbasse n'ekitala, ne nziyawo embalaasi zammwe; ne nninnyisiza ne mu nnyindo zammwe okuwunya kw'olusiisira lwammwe: era naye temuddanga gye ndi, bw'ayogera Mukama.
11 Nsudde abamu ku mmwe nga Katonda bwe yasuula Sodomu ne Ggomola, nammwe ne muba ng'omumuli ogusiikibwa mu muliro: era naye temuddanga gye ndi, bw'ayogera Mukama.
12 Kyendiva nkukola bwe nti, ai Isiraeri: era kubanga ndikukola kino, weeteeketeeke okusisinkana ne Katonda wo, ai Isiraeri.
13 Kubanga, laba, oyo abumba ensozi, era atonda embuyaga, era abuulira omuntu by'alowooza, afuula enkya okuba ekizikiza, era alinnya ku bifo ebigulumivu eby'ensi; Mukama Katonda ow'eggye lye linnya lye.


text:
Kaggayi Haggai
Chapter 2
1 Mu mwezi ogw'omusanvu ku lunaku olw'omwezi olw'amakumi abiri mu lumu ekigambo kya Mukama ne kijjira mu Kaggayi nnabbi nga kyogera nti
2 Gamba nno Zerubbaberi mutabani wa Seyalutyeri owessaza lya Yuda ne Yosuwa mutabani wa Yekozadaaki kabona asinga obukulu n'abantu abafisseewo ng'oyogera nti
3 Ani asigadde mu mmwe eyalaba ennyumba eno mu kitiibwa kyayo ekyasooka? era mugiraba mutya kaakano? temugiraba nga teriimu ka buntu mu maaso gammwe?
4 Era naye kaakano beera n'amaanyi, ai Zerubbaberi, bw'ayogera Mukama; era beera n'amaanyi, ai Yosuwa mutabani wa Yekozadaaki kabona asinga obukulu; era mubeere n'amaanyi, mmwe mwenna abantu ab'omu nsi, bw'ayogera Mukama, mukole omulimu: kubanga nze ndi wamu nammwe, bw'ayogera Mukama w'eggye,
5 ng'ekigambo bwe kiri kye nnalagaana nammwe bwe mwava mu Misiri, omwoyo gwange ne gubeera mu mmwe: temutya.
6 Kubanga bw'ati bw'ayogera Mukama w'eggye, nti Ekyasigaddeyo omulundi gumu, ekiseera kitono, nkankanye eggulu n'ensi n'ennyanja n'olukalu;
7 ndikankanya amawanga gonna, n'ebyo ebyegombebwa amawanga gonna birijja, era ndijjuza ennyumba eno ekitiibwa, bw'ayogera Mukama w'eggye:
8 Effeeza yange ne zaabu yange, bw'ayogera Mukama w'eggye.
9 Ekitiibwa eky'ennyumba eno eky'oluvannyuma kirisinga kiri ekyasooka, bw'ayogera Mukama w'eggye: era mu kifo kino mwe ndiwa emirembe, bw'ayogera Mukama w'eggye.
10 Ku lunaku olw'amakumi abiri mu nnya olw'omwezi olw'omwenda mu mwaka ogw'okubiri ogwa Daliyo ekigambo kya Mukama ne kijjira mu Kaggayi nnabbi nga kyogera nti
11 Bw'ati bw'ayogera Mukama w'eggye nti Buuza nno bakabona eby'amateeka ng'oyogera nti
12 Omuntu bw'asitulira ennyama entukuvu mu kirenge eky'ekyambalo kye, n'akoma ku mmere n'ekirenge kye oba mugoyo oba mwenge oba mafuta oba mmere yonna, kiriba kitukuvu? Bakabona ne baddamu ne boogera nti Nedda.
13 Awo Kaggayi n'alyoka ayogera nti Omuntu atali mulongoofu olw'omulambo bw'aba ng'akomye ku kimu ku ebyo byonna, kiriba ekitali kirongoofu? Bakabona ne baddamu ne boogera nti Kiriba ekitali kirongoofu.
14 Awo Kaggayi n'alyoka addamu n'ayogera nti Abantu bano bwe bali bwe batyo, era eggwanga lino bwe liri bwe lityo mu maaso gange, bw'ayogera Mukama; era na buli mulimu ogw'emikono gyabwe bwe guli bwe gutyo; n'ekyo kye baweerayo eyo si kirongoofu.
15 Kale nno, mbeegayiridde, mulowooze okuva leero n’okudda ennyuma, ejjinja nga terinnaba kuteekebwa ku jjinja mu yeekaalu ya Mukama:
16 mu biro ebyo byonna omuntu bwe yajjanga eri entuumu ey'ebigera amakumi abiri waabangawo kkumi jjereere: omuntu bwe yajjanga eri essogolero okusena ebita amakumi ataano, nga mulimu amakumi abiri meereere.
17 Nabakuba n'okugengewala n'obukuku n'omuzira mu mulimu gwonna ogw'emikono gyammwe; era naye temwankyukira, bw'ayogera Mukama.
18 Mulowooze, mbeegayiridde, okuva leero n'okudda ennyuma, okuva ku lunaku olw'amakumi abiri mu nnya olw'omwezi ogw'omwenda, okuva ku lunaku lwe baasimba omusingi gwa yeekaalu ya Mukama, mukirowooze.
19 Ensigo zikyali mu ggwanika? weewaawo, omuzabbibu n'omutiini n'omukomamawanga n'omuzeyituuni teginnabala; okuva ku lunaku lwa leero ndibawa omukisa.
20 Awo ekigambo kya Mukama ne kijjira Kaggayi omulundi ogw'okubiri ku lunaku olw'amakumi abiri mu nnya olw'omwezi nga kyogera nti
21 Yogera ne Zerubbaberi owessaza lya Yuda ng'oyogera nti Ndikankanya eggulu n'ensi;
22 era ndisuula entebe ey'obwakabaka bungi, era ndizikiriza amaanyi ag'obwakabaka obw'amawanga; era ndisuula amagaali n'abo abagatambuliramu; n'embalaasi n'abo abazeebagala balikkakkanyizibwa buli muntu n'ekitala kya muganda we.
23 Ku lunaku olwo, bw'ayogera Mukama w'eggye, ndikutwala ggwe, ai Zerubbaberi omuddu wange, mutabani wa Seyalutyeri, bw'ayogera Mukama, ne nkufuula ng'akabonero; kubanga nkulonze, bw'ayogera Mukama w'eggye.


text:
Ekyamateeka Deuteronomy
Chapter 7
1 Mukama Katonda wo bw'alikuyingiza mu nsi gy'ogenda okulya, n'asimbula mu maaso go amawanga mangi, Omukiiti, n'Omugirugaasi, n'Omwamoli, n'Omukanani; n'Omuperizi, n'Omukiivi, n'Omuyebusi, amawanga musanvu agakusinga obukulu n'amaanyi;
2 era Mukama Katonda wo bw'alibagabula mu maaso go, naawe n'obatta; n'olyoka obazikiririza ddala; tolagaananga nabo ndagaano yonna, so tobalaganga kisa:
3 so tofumbiriganwanga nabo; muwala wo tomuwanga mutabani we, so ne muwala we tomuwasizanga mutabani wo.
4 Kubanga alikyusa mutabani wo obutangoberera, baweerezenga bakatonda abalala: obusungu bwa Mukama bulibuubuuka bwe butyo ku mmwe, era alikuzikiriza mangu.
5 Naye bwe muti bwe munaabakolanga; munaamenyaamenyanga ebyoto byabwe, mu naabetentanga n'empagi zaabwe, munaatemaatemanga ne Baasera baabwe, n'ebifaananyi byabwe ebyole munaabyokyanga omuliro.
6 Kubanga gw'oli ggwanga ttukuvu eri Mukama Katonda wo: Mukama Katonda wo yakulonda okuba eggwanga ery'envuma gy'ali, okusinga amawanga gonna agali ku maaso g'ensi.
7 Mukama teyabassaako kwagala kwe, so teyabalonda, kubanga mwasinga eggwanga lyonna obungi; kubanga mwali batono okusinga amawanga gonna:
8 naye kubanga Mukama abaagala, era kubanga ayagala okukwata ekirayiro kye yalayirira bajjajja bammwe, Mukama kyeyava abaggyamu n'engalo ez'amaanyi, n'abanunula mu nnyumba y'obuddu, mu mukono gwa Falaawo kabaka w’e Misiri.
9 Kale manya nga Mukama Katonda wo ye Katonda; Katonda omwesigwa, akwata endagaano n'okusaasira eri abo abamwagala ne beekuuma ebiragiro bye okutuusa emirembe olukumi;
10 asasula abo abamukyawa ng'alabagana n'amaaso, okubazikiriza: taddirirenga eri oyo amukyawa, naye anaamusasulanga ng'alabagana n'amaaso.
11 Kale oneekuumanga ekiragiro ekyo, n'amateeka, n'emisango, bye nkulagira leero, okubikolanga.
12 Awo olulituuka kubanga muwulira emisango gino; ne mugikwata, ne mugikola; Mukama Katonda wo anaakukwatiranga endagaano n'okusaasira bye yalayirira bajjajja bo:
13 era anaakwagalanga anaakuwanga omukisa, anaakwazanga: era anaawanga omukisa ebibala by'omubiri gwo n'ebibala by'ettaka lyo, eŋŋaano yo envinnyo yo n'amafuta go, ezzadde ly'ente zo n'abaana b'embuzi zo, mu nsi gye yalayirira bajjajja bo okukuwa.
14 Onoobanga n'omukisa okusinga amawanga gonna: tewaabenga mugumba mu mmwe newakubadde omusajja newakubadde omukazi, newakubadde mu bisibo byo.
15 Era Mukama anaakuggyangako obulwadde bwonna; so taakussengako n’emu ku ndwadde embi ez'e Misiri, z'omanyi; naye anaazissanga ku abo bonna abakukyawa.
16 Era onoozikirizanga amawanga gonna Mukama Katonda wo g'anaakugabulanga; amaaso go tegaabasaasirenga: so toweerezanga bakatonda baabwe; kubanga ekyo kinaabanga kyambika gy'oli.
17 Bw'onooyogeranga m mutima gwo nti Amawanga gano gansinga obungi; nnyinza ntya okubanyaga?
18 tobatyanga; onojjukiriranga ddala Mukama Katonda wo bwe yakola Falaawo, ne Misiri yonna;
19 okukemebwa okunene amaaso go kwe gaalaba, n'obubonero, n'eby'amagero, n’engalo ez'amaanyi, n'omukono ogwagololwa Mukama Katonda wo bye yakuggisaamu: bw'atyo Mukama Katonda wo bw'anaakolanga amawanga gonna g'otya.
20 Era Mukama Katonda wo anaatumanga mu bo ennumba okutuusa abo abalisigalawo ne beekweka lwe balizikirira mu maaso ge.
21 Tobatekemukiranga: kubanga Mukama Katonda wo ali wakati wo, Katonda omukulu era ow'entiisa.
22 Era Mukama Katonda wo anaasimbulanga amawanga gali mu maaso go kinnalimu; toliyinza kubamalawo mulundi gumu, ensolo ez'omu nsiko zireme okweyongera okukuyinga.
23 Naye Mukama Katonda wo anaabagabulanga mu maaso go; era anaabeeraliikirizanga okweraliikirira okungi, okutuusa lwe balizikirira.
24 Era anaagabulanga bakabaka baabwe mu mukono gwo, era onoozikirizanga erinnya lyabwe okuva wansi w'eggulu: tewaabenga muntu anaayinzanga okuyimirira mu maaso go, okutuusa lw'olibazikiriza.
25 Ebifaananyi ebyole ebya bakatonda baabwe munaabyokyanga omuliro: teweegombanga ffeeza newakubadde zaabu ebiriko, so teweetwaliranga, oleme okutegebwa mu ebyo: kubanga mizizo eri Mukama Katonda wo:
26 so toleetanga kintu kya muzizo mu nnyumba yo, naawe n'ofuuka ekyakolimirwa okufaanana nga kyo: onookikyayiranga ddala, era onookitamirwanga ddala; kubanga kiatu ekyakolimirwa.


text:
2 Samwiri 2 Samuel
Chapter 15
1 Awo olwatuuka oluvannyuma lw'ebyo Abusaalomu ne yeetegekera eggaali n'embalaasi n'abasajja ataano okuddukiranga mu maaso ge.
2 Abusaalomu n'agolokokanga mu makya n'ayimirira ku kkubo erya wankaaki: awo olwatuuka omuntu yenna bwe yabanga n'ensonga eyali ey'okujja eri kabaka okusalirwa omusango, awo Abusaalomu n'amuyitanga n'amugamba nti Oli wa ku kyalo ki? N'ayogera nti Omuddu wo wa kika kimu kya Isiraeri.
3 Abusaalomu n'amugamba nti Laba, ebigambo byo birungi bya nsonga; naye tewali muntu kabaka gw'atikkidde okukuwulira.
4 Abusaalomu n'ayogeranga era nti Singa nze nfuuliddwa mulamuzi mu nsi, buli muntu alina ensonga yonna oba musango ajjenga gye ndi, nange nandimukoledde eby'ensonga!
5 Awo olwatuuka omuntu yenna bwe yasemberanga okumweyanza, n'agololanga omukono gwe n'amukwatako n'amunywegera.
6 Awo bw'atyo Abusaalomu bwe yakolanga Isiraeri yenna abajjanga eri kabaka okusalirwa emisango: awo Abusaalomu n'abba bw'atyo emyoyo gy'abasajja ba Isiraeri.
7 Awo olwatuuka emyaka ana bwe gyaggwa Abusaalomu n'agamba kabaka nti Nkwegayiridde ŋŋende nsasule obweyamo bwange, bwe nneeyama Mukama, e Kebbulooni.
8 Kubanga omuddu wo yeeyama obweyamo bwe nnali nga ntuula e Gesuli mu Busuuli, nga njogera nti Mukama bw'alinzirizaayo ddala e Yerusaalemi, kale ndiweereza Mukama.
9 Kabaka n'amugamba nti Genda mirembe. Awo n'agolokoka n'agenda e Kebbulooni.
10 Naye Abusaalomu n'atuma ababaka okubunya ebika byonna ebya Isiraeri ng'ayogera nti Bwemunaawulira eddoboozi ly'ekkondeere ne mulyoka mwogera nti Abusaalomu ye kabaka e Kebbulooni .
11 Era ne wagenda ne Abusaalomu abasajja ebikumi bibiri abaava e Yerusaalemi, abaayitibwa ne bagenda nga tebamanyiridde; so tebaategeera kigambo kyonna.
12 Awo Abusaalomu n'atumya Akisoferi Omugiro, eyateesanga ebigambo ne Dawudi, okuva mu kibuga kye, e Giro, ng'awaayo ssadaaka. Okwekoba okwo ne kuba n'amaanyi; kubanga abantu beeyongerayongeranga bulijjo abaali ne Abusaalomu.
13 Awo ne wajja omubaka eri Dawudi ng'ayogera nti Emyoyo gy'abasajja ba Isiraeri gigoberedde Abusaalomu.
14 Awo Dawudi n'agamba abaddu be bonna abaali naye e Yerusaalemi nti Tugolokoke tudduke; bwe tutadduke tewaabeewo ku ffe anaawona Abusaalomu: mwanguwe okugenda, aleme okututuukako amangu n'atuleetako akabi, n'atta ekibuga n'obwogi bw'ekitala.
15 Awo abaddu ba kabaka ne bagamba kabaka nti Laba, abaddu bo beeteseteese okukola kyonna mukama wange kabaka ky'anaayagala.
16 Kabaka n'afuluma n'ab'omu nnyumba ye bonna ne bamugoberera. Kabaka n'aleka abakazi kkumi abazaana okukuuma ennyunba.
17 Awo kabaka n'afuluma, abantu bonna ne bamugoberera; ne babeera e Besu-meraki.
18 Abaddu be bonna ne bamuyitako ku mabbali; n'Abakeresi bonna n'Abaperesi bonna n'Abagitti bonna, abasajja lukaaga abaamugoberera okuva e Gaasi, ne bayita mu maaso ga kabaka.
19 Awo kabaka n'agamba Ittayi Omugitti nti Naawe ogendera ki naffe? ddayo obeere ne kabaka: kubanga oli mugenyi era eyagobebwa; ddayo ewuwo ggwe.
20 Ggwe eyajja olwa jjo, nandikutambuzizza eruuyi n'eruuyi wamu naffe leero, kubanga nze ŋŋenda gye nnyinza okugenda? ddayo, ozzeeyo ne baganda bo; okusaasira n'amazima bibeere naawe.
21 Ittayi n'addamu kabaka n'ayogera nti Mukama nga bw'ali omulamu ne mukama wange kabaka nga bw'ali omulamu, mazima mu kifo kyonna mukama wange kabaka w'anaabanga, oba okufa oba okuba omulamu, eyo n'omuddu wo gy'anaabanga.
22 Awo Dawudi n'agamba Ittayi nti Genda osomoke. Ittayi Omugitti n'asomoka n'abasajja be bonna n'abaana abato bonna abaali naye.
23 Ensi yonna ne bakaaba n'eddoboozi ddene, abantu bonna ne basomoka: ne kabaka naye n'asomoka akagga Kidulooni,abantu bonna ne basomokera awali ekkubo eridda mu ddungu.
24 Awo, laba, Zadooki naye n'ajja n'Abaleevi bonna nga bali naye, nga basitula essanduuko ey'endagaano ya Katonda; ne bassa essanduuko ya Katonda, Abiyasaali n'ayambuka okutuusa abantu bonna lwe baamala okuva mu kibuga.
25 Kabaka n'agamba Zadooki nti Situla essanduuko ya Katonda ogizzeeyo mu kibuga: bwe ndiraba ekisa mu maaso ga Mukama, alinkomyawo, aligindaga yo era n'ennyumba ye:
26 naye bw'alyogera bw'atyo nti Sikusanyukira n'akatono; laba, nze nzuuno, ankole nga bw'asiima.
27 Era kabaka n'agamba Zadooki kabona nti Ggwe toli mulabi? ddayo mu kibuga mirembe, ne batabani bo bombi naawe, Akimaazi mutabani wo ne Yonasaani mutabani wa Abiyasaali.
28 Laba, nze ndirindirira ku misomoko egy'omu ddungu okutuusa ekigambo lwe kiriva gye muli okuntegeeza.
29 Awo Zadooki ne Abiyasaali ne basitula essanduuko ya Katonda ne bagizza e Yerusaalemi: ne babeera eyo.
30 Awo Dawudi n'alinnya awayambukirwa ku lusozi olw'emizeyituuni, n'akaaba amaziga ng'alinnya; era yali yeebisse omutwe nga talina ngatto: n'abantu bonna abaali naye ne beebikka buli muntu omutwe ne balinnya, nga bakaaba amaziga nga balinnya.
31 Ne wabaawo eyabuulira Dawudi nti Akisoferi ali mu bo abeekobaanye ne Abusaalomu. Dawudi n'ayogera nti Nkwegayiridde, ai Mukama, fuula okuteesa kwa Akisoferi okuba obusirusiru.
32 Awo olwatuuka Dawudi bwe yatuuka ku ntikko awalinnyirwa, kwe baayimanga okusinza Katonda, laba, Kusaayi Omwaluki n'ajja okumusisinkana ng'ayuzizza ekizibawo kye n'ettaka nga liri ku mutwe gwe:
33 Dawudi n'amugamba nti Bw'onooyita nange, ononzitoowerera:
34 naye bw'onoddayo mu kibuga n'ogamba Abusaalomu nti Nze naabanga omuddu wo, ai kabaka; nga bwe nnabanga omuddu wa kitaawo mu biro eby'edda, bwe ntyo bwe naabanga omuddu wo kaakano: kale ononzitira okuteesa kwa Akisoferi.
35 Era tolina eyo wamu naawe Zadooki ne Abiyasaali bakabona? awo olunaatuukanga buli kigambo kyonna ky'onoowuliranga okuva mu nnyumba ya kabaka, onookibuuliranga Zadooki ne Abiyasaali bakabona.
36 Laba, balina eyo gye bali batabani baabwe bombi. Akimaazi mutabani wa Zadooki ne Yonasaani mutabani wa Abiyasaali; era abo be munaantumiranga okuntegeeza buli kigambo kye munaawuliranga.
37 Awo Kusaayi mukwano gwa Dawudi n'ayingira mu kibuga; Abusaalomu n'ayingira mu Yerusaalemi.


text:
Ekyabalamuzi Judges
Chapter 16
1 Samusooni n'agenda e Gaza, n'alabayo omukazi omwenzi, n'ayingira gy'ali.
2 (Ne babuulira) ab'e Gaza nti Samusooni atuuse wano: Ne bamuzingiza, ne bamuteegera mu mulyango gw'ekibuga okukeesa obudde, ne basirika ekiro kyonna, nga boogera nti Obudde bukye tulyoke tumutte.
3 Samusooni ne yeebaka okutuusa ettumbi, n'agolokoka mu ttumbi, n'akwata enzigi z'omuzigo gw'ekibuga, n'emifuubeeto gyombi, n'abisimbulira ddala byonna era n'ekisiba, n’abiteeka ku kibegabega kye, n'abitwala ku ntikko y'olusozi oluli mu maaso g'e Kebbulooni.
4 Awo olwatuuka oluvannyuma n'ayagala omukazi mu kiwonvu Soleki, erinnya lye Derira.
5 Abakungu b'Abafirisuuti ne bayambuka gy'ali, ne bamugamba nti Musendeseade olabe amaanyi ge amangi mwe gasibuka, era kwe tulisinziira okumusobola, tumusibe tumujeeze: naffe tulikuwa buli muntu ku ffe ebitundu ebya ffeeza lukumi mu kikumi.
6 Derira n'agamba Samusooni nti Nkwegayiridde, mbuulira amaanyi go amangi mwe gasibuka, era ekiyinza okukusiba okukujeeza.
7 Samusooni n'amugamba nti Bwe balinsibya enkolokolo embisi omusanvu ezitakaze, ne ndyoka nfuuka omunafu, ne mba ng'omusajja omulala.
8 Awo abakungu b'Abafirisuuti ne bamuleetera enkolokolo embisi omusanvu ezitakaze, n'amusibya ezo.
9 Era omukazi yalina abateezi abaabeera mu nju ey'omunda: N'amugamba nti Abafirisuuti bakuguddeko, Samusooni. N'akutula enkolokolo, ng'omugwa gw'obugoogwa bwe gukutuka nga gutuuse ku muliro: Awo amaanyi ge ne gatategeereka:
10 Derira n'agamba Samusooni nti Laba, onduulidde, era onnimbye: kaakano nkwegayiridde, mbuulira ekiyinza okukusiba.
11 N'amugamba nti Bwe balinsibya obusibya emigwa emiggya egitakozesebwanga ku mirimu, ne ndyoka nfuuka omunafu, ne mba ng'omusajja omulala.
12 Awo Derira n'addira emigwa emiggya, n'amusibya egyo, n'amugamba nti Abafirisuuti bakuguddeko, Samusooni. Era abateezi baali bali mu nju ey'omunda. N'agikutula ku mikono gye ng'ewuzi.
13 Derira n'agamba Samusooni nti Okutuusa kaakano onduulira era onnimba bulimbi: mbuulira ekiyinza okukusiba. N'amugamba nti Bw'onooluka emivumbo egy'oku mutwe gwange omusanvu n'engoye ezirukibwa.
14 N'azisibira ddala n'olubambo n'amugamba nti Abafirisuuti bakuguddeko, Samusooni. N'azukuuka mu tulo twe, n'akwakula olubambo lw'omuti ogulukirwako, n'engoye ezirukibwa.
15 N'amugamba nti Oyinza otya okwogera nti Nkwagala, omutima gwo nga teguli mange? waakanduulira emirundi gino esatu, so tonnambuulira amaanyi go amangi mwe gasibuka.
16 Awo olwatuuka bwe yamutayiriranga buli lunaku n'ebigambo bye n'amwegayiriranga, obulamu bwe ne bwagala okufa ennaku.
17 N'amubuulira byonna (ebyali mu) mutima gwe, n'amugamba nti Akamwano tekayitanga ku mutwe gwange; kubanga ndi Muwonge eri Katonda okuva mu lubuto lwa mmange: bwe ndiba nga mmwereddwa, amaanyi gange ne galyoka ganvaako, ne nfuuka nmunafu, ne mba ng'omusajja omulala yenna.
18 Derira bwe yalaba ng'amubuulidde byonna (ebibadde mu) mutima gwe, n'atuma n'ayita abakungu b'Abafirisuuti ng'ayogera nti Mwambuke omulundi guno gwokka, kubanga ambuulidde byonna (ebibadde mu) mutima gwe. Awo abakungu b'Abafirisuuti ne balyoka bayambuka gy'ali nga baleeta effeeza mu ngalo zaabwe.
19 N'amwebasa ku maviivi ge; n'ayita omusajja, n'amwa emivumbo egy'oku mutwe gwe omusanvu; n'atanula okumujeeza, amaanyi ge ne gamuvaako.
20 N'ayogera nti Abafirisuuti bakuguddeko, Samusooni. N'azuukuka mu tulo twe n'ayogera nti Naafuluma ng'obw'edda, ne nneekunkumula. Naye yali tamanyi nga Mukama amulese.
21 Awo Abafirisuuti ne bamukwata, ne baggyamu amaaso ge; ne bamuserengesa e Gaza, ne bamusibya enjegere z'ebikomo: n'aseeranga mu nnyumba ey'ekkomera.
22 Naye enviiri ez'oku mutwe gwe ne zitanula okumera bwe yamala okumwebwa.
23 Awo abakungu b'Abafirisuuti ne bakuŋŋaana okuwaayo ssaddaaka ennene eri Dagoni katonda waabwe n'okusanyuka: kubanga baayogera nti Katonda waffe agabudde Samusooni omulabe waffe mu mukono gwaffe:
24 Awo abantu bwe baamulaba ne batendereza katonda waabwe: kubanga baayogera nti Katonda waffe agabudde omulabe waffe mu mukono gwaffe, era omuzikiriza w'ensi y'ewaffe, eyatuttako abangi.
25 Awo olwatuuka emitima gyabwe bwe gyali gisanyuse, ne boogera nti Muyite Samusooni atunyumizeeko. Ne bayita Samusooni okumuggya mu nnyumba ey'ekkomera: n'abanyumizaako (ng'ali) mu maaso gaabwe: ne bamuteeka wakati w'empagi:
26 Samusooni n'agamba omulenzi eyali amukutte ku mukono nti Ndeka okuwammanta empagi eziwanirira enju, nzeesigameko.
27 Era enju yali ejjudde abasajja n’abakazi; era abakungu b'Abafirisuuti baali bali awo bonna; ne waggulu ku nju kwaliko abasajja n'abakazi nga nkumi ssatu abaali batunuulira Samusooni ng'abanyumizaako.
28 Awo Samusooni n'akaabira Mukama n'ayogera nti Ai Mukama Katonda, njijukira, nkwegayirira, ompe amaanyi, nkwegayirira, omulundi guno gwokka, ai Katonda, mpalane eggwanga mangu ago ku Bafirisuuti olw'amaaso gange gombi.
29 Samusooni n'akwata empagi zombi eza wakati ezaawanirira enju, n'azeesigamako, omukono gwe ogwa ddyo nga guli ku emu, n'ogwa kkono nga guli ku ndala:
30 Samusooni n'ayogera nti Nfiire wamu n'Abafirisuuti. N'akutama n'amaanyi ge gonna; enju n'egwa ku bakungu ne ku bantu bonna abaali omwo. Bwe batyo abaafa be yattira mu kufa kwe baali bangi okusinga be yatta nga mulamu.
31 Awo baganda be n'ennyumba yonna eya kitaawe ne baserengeta ne bamutwala, ne bamwambusa, ne bamuziika wakati w’e Zola ne Esutaoli mu kifo eky'okuziikangamu ekya Manowa kitaawe. Era yalamulira Isiraeri emyaka abiri.


text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
Ekitiinisa ky'omuntu ekyobuhangwa nikiingana nobushoborozi obutakabaasa kwihwaho eka yabantu boona heza niyo ntandikirro y'oburinganiza omu nsi yoona.
Obutagyendera ahaabugabe bw'abantu burugiremi ebikorwa bibi ebisiisire emiteekatekyere y'abantu kandi okuhika ahabwire bw'abantu baraagirire obugabe bw'okugamba ekibarikwenda bakikiririza n'omu kibarikwenda bataine kibari kutiina nikyo abantu baburiijo bashemereire kurwanirira. Omuntu ku araabe atari wokugyemwa kugomera obutegyeki bubi nikimanyisa ngu obugabe bw'omuntu bushemerire kurindwa entegyeka ey'amateeka.
Ekibiina ky'Amahanga Ageeteraine omu kihaandiiko kyakyo nikihamiza kimwe kukirikwikiriza omu magara g'obuntu nomukitiinisa n'omuhendo gwomuntu kandi kimaririra okukora ekikirikubaasa kureebeka ngu omutindo gwamagara obushoborozi n'amagara g'omuntu nikihuru munonga omu kuhikiriza ekigyendererwa kyekihandiko eki. Nahabwekyo Orukiiko Orwanahanga Ageeteraine (General Assembly) rurangirire ENTUURA Y'OBUNTU AHA BANTU OMUNSI YOONA.
Abantu boona ahu bari ahabwokugira ekyetengo kimwe ekyamahanga goona bashemereire kwijuka ekirangiriro eki hamwe nokufayo munonga obwo barikwegyesa no kugunjura abantu kutamu ekitiinisa amagara gobuntu omunsi yoona.
Abantu nibazaarwa baine obugabe nobushoborozi ebiri kwingana nibahangwa baine obwengye kandi barikubasa kwahura ekirungi nekibi, nahabwekyo abantu bashemereire kutuura kumwe nkabanya Uganda.
Buri muntu ashemereire atungye obusingye oburi kugambwaho omu kihandiiko eki ahatari kushorora okwomuringo gwoona. Katugire ahabwei hanga rye, erangi yomubiri gwe, kab'omushaija narishi omukazi, orurimi, ediini, emiteekateekyere y'omuntu ahabyobutegyeki bwensi oba abantu omwarikuru ga, ebintu, byabungire obuzaarebwe narishi enshonga endiijo.
Omuntu aine okubaho omu muringo gwari kusiima.
Tihariho muntu oshemereire kukwatirwa omubuhuuku. Obuhuuku, nobushubuzi bw'abahuuku, tiburikwiikirizibwa omunsi yoona.
Kungangarazibwa omu miringo gutari gw'obuntu.
Buri muntu ashemereire kutwazibwa nk'omuntu omu mbuga zebiragiro.
Omu mbuga z'ebiragiro abantu boona nibaingana kandi ebiragiro nibibarinda batariho kushorora.
Buri muntu, naikirizibwa kutwaara enshonga ze omu mbuga zebiragiro ezihikire obugabe bwe bwaaba nibujogibwa.
Tihariho muntu oraatsibwa atahozesibwe nainga akahangahangusibwa omu muringo ogutarikugyendera aha biragiro.
Buri muntu ahatari kushoroora naatekwa kuhozesibwa "omu mushana" omu kooti etaine kugweera orubaju rumwe kandi nokumanyisibwa omushango gwoona ogurikuba nigumutabaarizibwa.
1. Buri muntu weena orkutebwaho omushango ogwine ekiheneso naatekwa kutwaarwa nkoteine rubanza akuhitsya kyaahamibwa ngu akashobya okurugiirira omu biragiro kandi obwo arikuheebwa nomugisha okweehozaho nkokukirikubasika.
2. Tihariho muntu weena kuhebwa ekiheneso aha bworubanja rwamutairweho omu bwire bukyabaire kitarikumanya mu biragiro.
Ekitinisa kyomuntu, amakage, ab'eka ye, ebihandiko bye hamwe namabaruhage tibishemereire kutahirirwa narishi kuzanirwaho. Buri muntu aine obushoborozi bwokweyambisa ebiragiro kuzibira abo abarikwenda kwetasya omu nshonga ze wenka.
1. Buri muntu aine obugabe kugyenda narishi kuraara hoona ahu ari kwenda omunda y'ensharo z'eihanga rye.
2. [Missing?]
1. Buri muntu orinkuhiganisibwa aine obugabe kwiinikangira omu ihanga erindi, n'okusheruramu obuhungiro hatariho kubonbonesibwa.
2. Obugabe obu, obwokwirukangara omu eihanga erindi, tibwokukozesa kubi kuri noogira ngu omuntu orikuhangahanguka, nateebwaho emishango etari yobutegyeki, narishi enshobi ezi arikukora tizirikugyendera ha bigyendererwa bya' Amahanga Ageeteraine.
1. Buri muntu, naatekwa kutunga eihanga eryaari kumanywa mu nkomutuuzi.
2. Tihariho muntu oriihwaho obutuuzi omu eihanga rye narishi obutiikirizibwa kuhiinduraho.
1. Omushaija narishi omukazi owahikize emyaka y'obukuru takuzibirwa okurugiirira aha eihanga rye oruganda narishi ediini, kwe shoborora aha byobushwere nokutandikaho eka. Omushaija n'omukazi nibainganisa obushoborozi omu bushwere bwabo bwagumaho nari bwahwaho.
2. Obushweere nibunaho, omushaija n'omukazi baaba biikirizangaine.
3. Eka nigwo musingi gobuhangwa hamwe neihanga nahabwekyo abantu na Gavumenti bashemereire kukuuma omusingi ogu.
1. Omuntu aine obugabe, kwetungira ebye wenka narishi kubitungira hamwe nabagyenzi be.
2. Tihariho muntu nowe oriihweho ebintu bye omu muringo gutari gwebiragiro.
Buri muntu aine obugabe okwahura ekirungi aha kibi, nokurond ediini eyi arashome kandi aine obugabe we wenka narishi nabataahibe okuteeka omu nkora ebi arikwiikirizamu.
Buri muntu aine obugabe kugira enteekateka ye kandi nokugamba narishi okuhandiika nkoku arikuteekateeka. Kandi buri muntu aine obugabe okurabya ebyarikutekyereza aha Radio, Television, empapura z'amahurire, nemihanda endiijo.
1. Buri muntu naabasa kweshoroza omunkungaana zobusingye nabantu abandi.
2. Tihariho muntu nomwe orikukakwa kugyenda omu nkungaana nabandi.
1. Buri muntu aine obugabe butegyeki bwo muihangarye.
2. Buri muntu aine obugabe bwokuza omu bitongore bya Gavumenti kuhwera ensi yarimu.
3. Abantu niboraasharemu Gavumenti eyibarikwenda. Eki nikibaasika abantu baaba nibaikirizibwa kuteea obururu.
Buri munyansi aine obushoborozi kutuura n'abantu bataahi be omu nisingye , eki kimbaasise kutereeza engyesho ze, nokuhika aha byaarikurubirira ebye kitiinisa nkomuntu arikuraba omu kukora kweihanga rye okurugiirira ahanteekateeka nenkozesa yobugaiga obweihanga omu byentasya, ebyemiturire ya bantu, nobuhangwa bwaabo, ebitarikubasa kunagiijurwa omu kukurakurana oku.
1. Buri muntu aine obugabe n'obushoborozi kukora naatekwa kwerondera ekika kyemirimo eyi arikubaasa omu mbeera nungi nokuyambibwa omurimo kuri nigumuhwaho.
2. Buri mukozi naateekwa kuhebwa empeera erikwiingana nomurimo gwe, erikumubaasisa kweeyemerezaho kurungi we namaka ge.
3. Kyaaba nikyetengyesa empeera yomuntu neebasa kwongyezibwaho, kuri naagubwaho obuzibu obu atetekateekire.
4. Buri muntu hatariho kushoroora, aine obugabe kushahurwa okurugiirira aha mirimo eyi arikukora.
Buri muntu, naatekwa kuhumuraho ashemereire akore eshaaha ezigyerekirwe buri Izooba kandi atuungye bobwire obu yaahumuzibwaho buri mwaka kwonka obwo empeera yebiro ebiahumwireho arikugituunga.
1. Buri muntu nayetaaga omutindo gwa magara ge, ogurkumubasisa kubaho kurungi aine amagara marungi namaka ge, arikutuunga ebyekurya ebijwaro, oburaaro, hamwe n'okujanjabibwa, kandi arikubaasa kweeyambisa ebi Gavumenti y'eihanga rye erokukorera abantu baayo kwimutsya omutindo gwamagara gaabo (Social Services). Buri muntu ashemereire kuyambwa arekye kweerarikirira omurimo gwamuhwaho, narishi yaaremwa kweeyamba nainga omushaija yaferwa omukazi we, oba omufakazi, oba omnuntu yaahika omu muringo gwobuteeyamba kutunga sente eki kyaamubaho atakyetekatekire we wenka.
2. Abakyara abazaire hamwe nabaana nibateekwa kureebererwa n'okuyambibwa omu muringo guhikire. Abaana boona oba abazaire baabo bagaitswire omubiragiro oba tibagaitsirwe mu biragiro nibateekwa kureebererwa omu muringo gumwe nka'bantu.
1. Buri muntu naatekwa kutuunga obwegyese. Okweegyesibwa nikwija kubokwabusha omumyaka erikubanza n'omu mashomero agokubandizamu. Emishomo eyokubanza neija kugyemebwa Amashomero, agakwegyesa ebyemikono nemirimo yekikungu nigaija kuteekwaho. Kandi buri muntu orikubaasa naija kuheebwa omugisha kushomera omu mashomero ago.
2. Ebyobwegyese, nibyaija kugyenderera okugunjura abantu omu byamagyezi, nengyesho, birikuteeka amani ahakutamu akitiinisa aha bugabe bwomuntu. Ebyobwegyese, nibyaija kwimusya omutindo gwokwetegyerezangana kwabantu abensi nendimi ezomutaano, kandi bikorere hamwe nekibiina ky'Amahanga Ageeteraine omu kureetaho obusingye omunsi. Abazaire nibaikirizibwa kusharamu obwegyese baaho baratungye.
3. [Missing?]
1. Buri muntu aine orusa kweetaba omubyobuhangwa bwensi, kandi n'okushemererwa ebikukiorwa abanyamagyezi nokubagana aha miganyuro berikuruga omu kukurakurana kwebya sayansi.
2. [Missing?]
Buri muntu oba natura omwihanga rye oba natura omu eihanga erindi ashemereire kuba natunga obugabe bwe nkoku ekihandiiko eki kirikugamba.
1. Buri muntu aine obujunaanizibwa ahabantu bensi ye ahabwokuba nibo boonka abarikumubasisa kukurakurana omu ngyesho, nomumiringo endiijo.
2. Omuntu yaaba narwanirira obugabe bwe nkomuntu ekirikumuzibira kyonka n'ebiragiro ebiteirweho okunyweza okutongoza hamwe nokukuuma engyesho nungi omubiringaniza.
3. Obugabe bwomuntu tibushemereire kukozesibwa omu muringo gwoona ogutarikwikirizangana nebigyendererwa by'Amahanga Ageeteraine.
Tihariho nshonga yoona erikutuma omuntu kuhindura ebihandikirwe omu kitabo eki, obwo orikugyenderera kushisha obugabe nobushoborozi bw'omuntu.


text:
MULI mutya batabani? Mwebale kulabirira baana bannammwe.
Leero mmwe batabani abeekwata omusoobooza mwe mundeese okubalabula.
Mmanyi ab’ekika kino ensonyi zino muzitwala ne mu buliri. Teebereza bwe weesogga obuliri n’omwagalwa wa ate n’odda mu kunaanya! N’otandika ate n’okumusaba mbu “...mpaako...!”
Kati olwo ne weebuuza nti singa omuwala abadde si ky’ajjiridde, ate olwo lwaki yandibadde yeesogga obuliri?!
Abamu ne bwe mutuuka mu buliri ate ne musooka okweyisaako.
Ne musooka okwebaka ng’omwagalwawo omukubye omugongo! Ate nga ojja kukyuka. Abalala ne
mwebaka nga mwevuunise, abalala mwefuula abalowooza ennyo ne mwebaka nga mwegalise.
Sso nga wandibadde weebaka otunudde eri ‘emmere’ gye bakuleetedde.
Mukimanye nti omusajja oluba okuyingira obuliri, ateekwa okussa omukazi mu kifuba kye.
Era oluba okubwesogga ng’ayisa amagulu; nga galippagana ng’akayindiyindi ku kitooke.
Era omusajja asula n’omwagalwa we tasula mu pajama kisobozese munne okumukwata buli w’ayagala.
Mujjukire nti anaazina tasooka kukumba. N’olwekyo nammwe oluyingira mu kitanda emikolo girina kutandikirawo. Abaagalwa bammwe abo bava eka ng’emmere gye balya gyeri n’olwekyo temubassa nnyonta ya laavu ng’ate mwekwata omusoobooza.


text:
Bya Mumansa
Omwoyo ogw’ebibiina ebivuganya Gavumenti okukkiriza okukolera awamu, era n’okwerondamu omukulembeze omu yekka anaavuganya Museveni mu kulonda kwa 2016, ogwo gwe mwoyo ogukyasinze okuba omulungi.
Wabula era kimanyiddwa bulungi nti ebirungi tebitera kuwangaalira mu byabufuzi. Okuva ebyobufuzi bwe biri ensibuko y’okutta ebirungi ebiba bisaliddwaawo, osanga era ekyayinza okuvaayo ekibi ne kitta omwoyo ogwo abagulimu ate ne baddamu okudwadwalikana.
Ate ng’ekirungi kituukiddwaako, wabaawo n’okwekkiriranya nga buli omu ayagala alabike nti ali mu mwoyo gwennyini ogw’e Luweero (ebibiina gye byatandikira kaweefube ono) sso nga ali mu kukkiriza kwa maseeneeko.
Gamba kati ng’okulonda okulindibwa kukyabuzaayo mwaka kubeewo, ab’ebiina bakkirizza okwerondamu munnaabwe omu yekka avuganye Museveni. Naye ebibiina bino byonna bizze byawukana ku binnaabyo olw’obusonga obutaliimu.
Abaffe ne ku mulundi guno tewayinza kubaawo eyeekwasa obusongasonga omwoyo gw’e Luweero nagubukamu nga ayagala naye Museveni amwekwatiremu yekka?
Ye ate lwaki okusamwassamwa nga kususse obungi mu mwoyo gw’e Luweero kiki? N’owulira nti ku luno omusajja tujja kumukubira ddala ku mutwe tumuggyewo, kyokka gwe mwagala okukuba ku mutwe naye ali wali awulira!
Abaffe watya singa omusajja oyo akutebuka omutwe n’aguggyawo n’okuba ebbanga kyokka n’akusamba ennuuni n’addamu okukusannyalaza! Mu mwoyo gw’e Luweero mwo temuli “Twekisize akira tunamma?” Okusamwassamwa kwaki?
Lwaki ye omwoyo gw’e Luweero gutandikidde wo n’okubinika abakulu emirimu emizibu? Kale mukulu Orara Otunu owa UPC omuwatampizaki akadaala ategeeze Abaganda nti “ffe ajja kuwagira nsonga yonna eza Buganda afune ne federo yaffe.”
Olulala ne Rev. Kefa Ssempangi ng’akyali kikonge kya UPC obweyamo obwo si bwe yatwalira Katikkiro mu Bulange e Mmengo?
Ssempangi tebyamubulira ku matama nga bamubuuzizza ani eyaginyagululako ebintu byayo byonna? Oyo si ye Obote owa UPC? Kale musajjawattu Olara Otunnu eyasikira Obote nga lwaki mumuzza mu folofotto ng’oyo?
Ate Dr. Kiiza Besigye okudda mu kwekolobola ng’olayira ng’okulonda bw’otogenda kukwetabamu okuggyako nga wakoleddwaawo amateeka agakufuula okw’amazima n’obwenkanya, ekyo kisinga kuyamba ani, Museveni oba kiyamba ab’omwoyo gw’e Luweero?
Abawagira Besigye kye bamusuubiramu y’engabo okugirumya amannyo n’alwana okutuuka lw’alifuna okulonda okw’amazima n’obwenkanya sso si kupondooka n’okudduka mu ddwaniro.
Ddwaddwaddwa Mumansa awo w’akikinalira n’abuuza nti n’omwoyo gw’e Luweero gulimu okupondooka?


text:
Danyeri Daniel
Chapter 2
1 Ne mu mwaka ogw'okubiri mu mirembe gya Nebukadduneeza Nebukadduneeza n'aloota ebirooto: omwoyo gwe ne gweraliikirira, otulo twe ne tumubula.
2 Awo kabaka n'alagira bayite abasawo n'abafumu n'emmandwa n'Abakaludaaya, okubuulira kabaka ebirooto bye. Ne bayingira ne bayimirira mu maaso ga kabaka.
3 Kabaka n'abagamba nti Ndoose ekirooto, omwoyo gwange ne gweraliikirira okutegeera ekirooto.
4 Abakaludaaya ne balyoka bagamba kabaka mu lulimi Olusuuli nti Ai kabaka, obenga omulamu emirembe gyonna: obuulire abaddu bo ekirooto, naffe tunaalaga amakulu gaakyo.
5 Kabaka n'addamu n'agamba Abakaludaaya nti Ekigambo kinvuddeko: bwe mutantegeeze ekirooto n'amakulu gaakyo, munaatemebwatemebwa, n'ennyumba zammwe zirifuuka mmungo.
6 Naye bwe munaalaga ekirooto n'amakulu gaakyo, munaaweebwa nze ebirabo n'empeera n'ekitiibwa kingi: kale mundage ekirooto n'amakulu gaakyo.
7 Ne baddamu omulundi ogw'okubiri ne boogera nti Kabaka abuulire abaddu be ekirooto, naffe tunaalaga amakulu.
8 Kabaka n'addamu n'ayogera nti Ntegeeredde ddala nga mwagala okufuna ebbanga, kubanga mulabye ng'ekigambo kinvuddeko.
9 Naye bwe mutantegeeze ekirooto, waliwo etteeka limu gye muli: kubanga muteeseteese okulimba n'ebigambo ebivundu okwogera mu maaso gange okutuusa ebiro lwe biriwaanyisibwa: kale mumbuulire ekirooto, nange ndyoke ntegeere nga muyinza okundaga amakulu gaakyo.
10 Abakaludaaya ne baddiramu mu maaso ga kabaka, ne boogera nti Tewali muntu mu nsi n'omu ayinza okulaga ekigambo kya kabaka: kubanga tewali kabaka newakubadde omukungu newakubadde owessaza eyali abuuzizza ekigambo ekifaanana bwe kityo omusawo yenna newakubadde omufumu yenna newakubadde Omukaludaaya yenna.
11 Era ekigambo kino tekirabwanga kabaka ky'awaliriza, so tewali ayinza okukiraga mu maaso ga kabaka, wabula bakatonda abatatuula na balina emibiri.
12 Kabaka kyeyava asunguwala ne yeejuumuula nnyo, n'alagira okutta abagezigezi bonna ab'e Babulooni.
13 Etteeka ne liteekebwa, abagezigezi ne bagenda okubatta: ne banoonya Danyeri ne banne okubatta.
14 Awo Danyeri n'addamu n'amagezi n'obukabakaba Aliyooki omwami wa baserikale ba kabaka, eyajja okutta abagezigezi ab'e Babulooni:
15 n'addamu n'agamba Aliyooki omwami wa kabaka nti Kiki ekyanguyiriza bwe kityo etteeka eriva eri kabaka? Aliyooki n'alyoka ategeeza Danyeri ekigambo ekyo.
16 Danyeri n'ayingira ne yeegayirira kabaka okumuteekerawo olunaku, naye ng'aliraga kabaka amakulu.
17 Awo Danyeri n'agenda mu nnyumba ye, n'ategeeza ekigambo ekyo Kananiya, Misayeri ne Azaliya, banne:
18 basabe Katonda ow'omu ggulu okubasaasira olw'ekyama ekyo: Danyeri ne banne baleme okuzikirira awamu n'abagezigezi abalala ab'e Babulooni.
19 Ekyama ne kiryoka kibikkulirwa Danyeri mu kwolesebwa okw'ekiro. Danyeri n'alyoka yeebaza Katonda ow'omu ggulu.
20 Danyeri n'addamu n'agamba nti Lyebazibwenga erinnya lya Katonda emirembe n'emirembe: kubanga amagezi n'amaanyi gage:
21 era oyo ye awaanyisa ebiro n'ebiseera: aggyawo bakabaka, era assaawo bakabaka: awa amagezi abagezigezi, n'okumanya eri abo abamanyi okutegeera:
22 abikkula ebigambo eby'obuziba eby'ekyama: ebiri mu kizikiza abimanyi, era omusana gubeera naye.
23 Nkwebaza, nkutendereza, ai ggwe Katonda wa bajjajjange, ampadde amagezi n'amaanyi, era antegeezezza kaakano bye twakusabye: kubanga otutegeezezza ekigambo kya kabaka.
24 Danyeri kyeyava ayingira eri Aliyooki, kabaka gwe yali ateeseewo okuzikiriza abagezigezi ab'e Babulooni: n'agenda n'amugamba bw'ati nti Tozikiriza bagezigezi ab'e Babulooni: nnyingiza mu maaso ga kabaka, nange naalaga kabaka amakulu.
25 Awo Aliyooki n'ayanguwa n'ayingiza Danyeri mu maaso ga kabaka, n'amugamba bw'ati nti Ndabye omusajja ow'omu baana ab'omu bunyage bwa Yuda, anaategeeza kabaka amakulu.
26 Kabaka n'addamu n'agamba Danyeri, erinnya lye Berutesazza, nti Ggwe oyinza okuntegeeza ekirooto kye nnalaba, n'amakulu gaakyo?
27 Danyeri n'addiramu mu maaso ga kabaka, n'ayogera nti Ekyama kabaka ky'awalirizza, abagezigezi tebayinza kukiraga kabaka newakubadde abafumu newakubadde abasawo newakubadde abalaguzi:
28 naye waliwo Katonda mu ggulu abikkula ebyama, era ategeezezza kabaka Nebukadduneeza ebiribaawo mu nnaku ez'enkomerero. Ekirooto kyo, era omutwe gwo bye gwayolesebwa ku kitanda kyo, bye biibino
29 ggwe, ai kabaka, ebirowoozo byo ne bikujjira ku kitanda kyo, ebiribaawo oluvannyuma: naye abikkula ebyama akutegeezezza ebiribaawo.
30 Naye nze ekyama kino tekimbikkuliddwa nze olw'amagezi gonna ge nnina okusinga omuntu yenna omulamu, naye kyekivudde kimbikkulirwa kabaka ategeezebwe amakulu, naawe otegeere ebirowoozo eby'omu mutima gwo.
31 Ggwe, ai kabaka, watunula, era, laba, ekifaananyi ekinene. Ekifaananyi ekyo, eky'amaanyi, ekyamasamasa ennyo nnyini ne kiyimirira mu maaso go: n'engeri yaakyo ya ntiisa.
32 Ekifaananyi ekyo, omutwe gwakyo gwa zaabu nnungi, ekifuba kyakyo n'emikono gyakyo bya ffeeza, olubuto lwakyo n'ebisambi byakyo bya kikomo, amagulu gaakyo ga kyuma,
33 ebigere byakyo ekitundu kya kyuma, n'ekitundu kya bbumba.
34 Watunula okutuusa ejjinja lwe lyatemebwa awatali ngalo, ne likuba ekifaananyi ebigere eby'ekyuma n'ebbumba, ne libimenyaamenya.
35 Ekyuma, n'ebbumba n'ekikomo, ne ffeeza, ne zaabu ne biryoka bimenyekamenyekera wamu, ne bifuuka ng'ebisusunku eby'omu gguuliro ekyanda nga kituuse: empewo ne zibitwalira ddala bwe zityo n'okulaba ne bitalaba bbanga: n'ejjinja eryakuba ekifaananyi ne lifuuka olusozi olunene, ne lijjula ensi zonna.
36 Ekirooto kye kiikyo: era tunaayatula amakulu gaakyo mu maaso ga kabaka.
37 Ggwe, ai kabaka, oli kabaka wa bakabaka, Katonda ow'eggulu gwe yawa obwakabaka, n'obuyinza, n'amaanyi, n'ekitiibwa:
38 era abaana b'abantu gye batuula yonna, yagaba ensolo ez'omu nsiko n'ennyonyi ez'omu ggulu mu mukono gwo, era yakubifuza ggwe byonna: ggwe oli mutwe gwa zaabu.
39 Era walikuddirira obwakabaka obulala, bw'osinga ggwe, bulibaawo: n'obwakabaka obulala obw'okusatu obw'ekikomo obulifuga ensi zonna.
40 N'obwakabaka obw'okuna buliba bwa maanyi ng'ekyuma: kubanga ekyuma kimenyaamenya ebintu byonna, era kibijeemulula: era ng'ekyuma ekibetenta ebyo byonna, bwe bulimenyaamenya bwe bulibetenta bwe butyo.
41 Era kubanga walaba ebigere n'obugere, ekitundu kya bbumba ery'omubumbi, n'ekitundu kya kyuma, obwakabaka buliba bwawulemu: naye muliba mu bwo ku maanyi g'ekyuma, kubanga walaba ekyuma nga kitabuddwamu ebbumba ery'ettosi.
42 Era ng'obugere bwe bwali ekitundu kya kyuma, n'ekitundu kya bbumba, era n'obwakabaka bwe buliba bwe butyo, ekitundu kya maanyi, n'ekitundu kimenyefu.
43 Era kubanga walaba ekyuma nga kitabuddwamu ebbumba ery'ettosi, balyetabula n'ezzadde ly'abantu: naye tebaligattagana bokka na bokka, era ng'ekyuma bwe kiteetabula na bbumba.
44 Era mu mirembe gya bakabaka abo, Katonda ow'eggulu alissaawo obwakabaka, obutalizikirizibwa emirembe gyonna, so n'okufuga kwabwo tekulirekerwa ggwanga ddala: naye bulimenyaamenya era bulizikiriza obwakabaka obwo bwonna, era bunaabeereranga emirembe gyonna.
45 Kubanga walaba ejjinja nga lyatemebwa mu lusozi awatali ngalo, era nga lyamenyaamenya ekyuma, n'ekikomo, n'ebbumba, ne ffeeza, ne zaabu: Katonda omukulu ategeezezza kabaka ebiribaawo oluvannyuma: era ekirooto kya mazima ddala, n'amakulu gaakyo tegabuusibwabuusibwa.
46 Awo kabaka Nebukadduneeza n'alyoka avuunama amaaso ge n'asinza Danyeri, n'alagira okumuwa ssaddaaka n'omugavu.
47 Kabaka n'addamu Danyeri n'ayogera nti Mazima Katonda wammwe ye Katonda wa bakatonda, era ye Mukama wa bakabaka; era ye mubikkuzi w'ebyama, kubanga oyinzizza okubikkula ekyama ekyo.
48 Kabaka n'alyoka afuula Danyeri omukulu, n'amuwa ebirabo bingi ebinene, n'amuwa okufuga essaza lyonna ery'e Babulooni, era okuba omwami omukulu ow'abagezigezi bonna ab'e Babulooni.
49 Danyeri n'asaba kabaka, n'akuza Saddulaaki, Mesaki, ne Abeduneego, mu bigambo eby'essaza ery'e Babulooni: naye Danyeri n'abeera mu wankaaki wa kabaka.


text:
Yobu Job
Chapter 14
1 Omuntu azaalibwa omukazi wa nnakku si nnyigi, era ajjude obuyinike.
2 Amulisa ng'ekimuli n'atemebwa: Era adduka ng'ekisiikirize so tabeerera.
3 Naawe omuzibulira amaaso go afaanana bw'atyo, N'ondeeta mu musango nze naawe?
4 Ani ayinza okuggya ekintu ekirongoofu mu kitali korongoofu? tewali n'omu.
5 Kubanga ennaku ze zaateesebwa, omuwendo gw'emyezi gye guli naawe, Era wamuteekerawo ensalo ze z'atayinza kusukkako;
6 Muggyeeko amaaso go awummule, Okutuusa lw'alimala olunaku lwe ng'akolera empeera.
7 Kubanga waliwo essuubi ery'omuti bwe gutemebwa nga guliroka nate, Era ng'ettabi lyagwo etto teririfa.
8 Ekikolo kyagwo newakubadde nga kikaddiwa mu ttaka, N'ekikonge kyagwo ne kifiira mu nsi;
9 Naye olw'akaloosa k'amazzi gulimulisa, Ne gusuula amatabi ng'ekisimbe.
10 Naye omuntu afa era ayongobera: Weewaawo, omuntu ata omukka, kale ali ludda wa?
11 Ng'amazzi bwe gaggweerera mu nnyanja, N'omugga nga bwe guggwaawo ne gukalira;
12 Bw'atyo n'omuntu agalamira n'atayimuka: Okutuusa eggulu lwe litalibaawo nate, tebalizuukuka, So tebalizuukuzibwa mu tulo twabwe.
13 Singa onkwese mu magombe, Singa onkisa kyama okutuusa obusungu bwo lwe buliyita, Singa onteekeddewo ekiseera ekiragiddwa, n'onjijukira!
14 Omuntu bw'afa aliba mulamu nate? Nandirindiridde ne mmala ennaku zonna ez'olutabaalo lwange, Okutuusa okuteebwa kwange lwe kwandizze.
15 Wandimpise, nange nandikuyitabye: Wandibadde n'okwegomba eri omulimu gw'emikono gyo.
16 Naye kaakano obala ebigere byange: Tolabirira kwonoona kwange?
17 Okusobya kwange kuteekeddwako akabonero mu nsawo, Era osibira ddala obutali butuukirivu bwange.
18 Era mazima olusozi olugwa luggwaawo, N'olwazi luggibwawo mu kifo kyalwo;
19 Amazzi gasiriiza amayinja; Okwaajaala kwago kufumbiikiriza enfuufu ey'oku nsi: Era ozikiriza essuubi ery'omuntu.
20 Ennaku zonna ng'omuwangula, n'ayitawo; Owaanyisa amaaso ge n'omusindika.
21 Batabani be batuuka mu kitiibwa, ye nga takimanyi; Bakkakkanyizibwa, naye ye nga tategeera bwe bali.
22 Naye omubiri gwe oguli ku ye gulumwa, N'emmeeme ye eri munda ye enakuwala.


text:
Engero Proverbs
Chapter 11
1 Eminzaani ey'obulimba ya muzizo eri Mukama: Naye ekipima ekituufu ky'asanyukira.
2 Amalala lwe gajja, lwe wajja n'ensonyi: Naye amagezi gaba n'abeetoowaza.
3 Obutayonoona obw'abagolokofu bulibaluŋŋamya: Naye obubambaavu bw'abo abasala enkwe bulibazikiriza.
4 Obugagga tebuliiko kye bugasa ku lunaku olw'obusungu: Naye obutuukirivu buwonya mu kufa.
5 Obutuukirivu bw'oyo eyatuukirira bunaaluŋŋamyanga ekkubo lye: Naye omubi aligwa olw'obubi bwe ye.
6 Obutuukirivu obw'abagolokofu bulibawonya: Abo abasala enkwe balikwasibwa n'ettima lyabwe bo.
7 Omuntu omubi bw'afanga, okusuubira kwe kuzikiriranga: N'essuubi ery'obutali butuukikirivu libula.
8 Omutuukirivu awonyezebwa mu nnaku, Omubi n'adda mu kifo kye.
9 Atamanyi Katonda azikiriza munne n'akamwa ke: Naye abatuukirivu baliwonyezebwa olw'okumanya.
10 Abatuukirivu bwe balaba ebirungi, ekibuga kisanyuka: Era ababi bwe babula, wabaawo okuleekaana.
11 Omukisa ogw'abagolokofu gwe gugulumiza ekibuga: Naye akamwa k'ababi ke kakisuula.
12 Anyooma munne abulwa amagezi: Naye omuntu alina okutegeera asirika.
13 Atambulatambula ng'alyolyoma abikkula ebyama: Naye oyo alina omwoyo omwesigwa akisa ekigambo.
14 Okuluŋŋamya okw'amagezi nga kubuze, abantu bagwa: Naye mu bateesa ebigambo abangi mwe muli emirembe.
15 Eyeeyimirira oyo gw'atamanyi alibalagalwa: Naye akyawa obuyima anaabanga wa nkalakkalira.
16 Omukazi ow'ekisa aguguba n'ekitiibwa: N'abasajja ab'amawaggali baguguba n'obugagga.
17 Asaasira akola bulungi emmeeme ye ye: Naye omukambwe ateganya omubiri gwe ye.
18 Omubi afuna empeera emulimbalimba: Naye oyo asiga obutuukirivu aba n'empeera ey'enkalakkalira.
19 Anywerera mu butuukirivu ye alituuka mu bulamu: N'oyo agoberera obubi yetta yekka.
20 Abo abalina omutima omukyamu ba muzizo eri Mukama: Naye abo abalina ekkubo eryatuukirira b'asanyukira.
21 Omukono newakubadde nga gwegatta n'omukono, omuntu omubi taliwona kubonerezebwa: Naye ezzadde ery'abatuukirivu liriwonyezebwa.
22 Ng'ekyobuyonjo ekya zaabu ekiri mu nnyindo y'embizzi, Bw'atyo bw'abeera omukazi omulungi atalina kuteesa.
23 Abatuukirivu kye beegomba birungi bisa: Naye ababi kye basuubira busungu.
24 Wabaawo asaasaanya ne yeeyongera nate okwala; Era wabaawo akodowala okusinga bwe kigwana, naye kireeta kwetaaga bwetaazi.
25 Emmeeme egabagaba eneegejjanga: N'oyo afukirira amazzi, naye alifukirirwa yennyini.
26 Amma eŋŋaano, abantu balimukolimira: Naye omukisa gunaabanga ku mutwe gw'oyo agitunda.
27 Anyiikira okunoonyanga ebirungi, anoonyanga n'okuganja: Naye akenneenya ettima, linaamujjiranga.
28 Eyeesiga obugagga bwe aligwa: Naye abatuukirivu banaayeranga ng'amalagala amabisi.
29 Ateganya ennyumba ye ye alisikira empewo: N'omusirisuru aliba muddu w'oyo alina omutima ogw'amagezi.
30 Ebibala by'omutuukirivu muti gwa bulamu: N'oyo alina amagezi afuna emmeeme z'abantu.
31 Laba, omutuukirivu aliweebwa empeera mu nsi: Omubi n'omwonoonyi tebalisinga nnyo?


text:
BYA JOSEPH MUTEBI, MARTIN NDIJJO , STEVEN MUSOKE NE DICKSON KULUMBA. .
KABAKA Ronald Muwenda Mutebi II, akwasiza Katikkiro Charles Peter Mayiga Ddamula ku mukulo oguyindidde ku Wankaaki w'Olubiri e Mmengo.
Kabaka atuuse ku Lubiri e Mmengo ku ssaawa 5:00 ez’oku makya ng’awerekeddwako Nnabagereka Sylvia Naginda era mmotoka yagiviiriddemu ku mulyango gwa Wankaki n'ayolekeera ekyoto ggombolola gye yaseeserezzaamu n’okukola emikolo emirala n’abantu b’ensonga.
Waayiseewo eddaakika ntono Kabaka n'akomawo ku Wankaaki ng'akutte Ddamula era wakati mu nkuyanja y'abantu n’ayita mu ddoboozi ekangufu nti “Ow’ekitiibwa Charles Peter Mayiga'.
Kabaka ng'akwasa Katikkiro Charles Peter Mayiga Ddamula. Ekif: Martin Ndijjo
Olwo Mayiga eyabadde atudde mu weema y’ab’ekika ky’omutima n'addamu nti” Wampa ssebo”, era amangu ago n’atambulirawo ng’ayolekera Wankaaki Kabaka we yabadde ayimiridde ne Ddamula wakati mu bukuumi obw'amaanyi.
Wano ab'ekika ky'omutima nga balwana olutalo lwa Ddamula. Ekif: Martin Ndijjo
Ng'atuuse, Kabaka yamugambye nti : “Peter Mayiga nkukwasa Ddamula eno nga nkukakasa nti okuva leero gwe Katikkiro wa Buganda omujjuvu”. Olwo Mayiga ne yeeyanza, era amangu ddala ab’ekika ky’omutima abaabadde bayungudde bakanyama ne bamwetoolola ne bamukunguzza okumwolekeza Butikkiro eyeesudde okuva ku Lubiri wakati mu kulwanira Ddamula.
Wano ab'ekika ky'omutima nga bayambako Katikkiro okulwana olutalo lwa Ddamula. Ekif: Steven Musoke
Mayiga basajja be baabadde bayambadde obujoozi obweru nga buliko nti”Ab’ekika ky’omutima omuyanja” era bano abeegatiddwaako abavubuka b’ewa Kisekka, aba Bangawo olwo ne bambalagaana n’ab’olulyo Olulangira abaabadde bagezaako okulwanyisa ab’omutima okubaggyako Ddamula.
Olutalo lwa Ddamula. Ekif: Steven Musoke
Peter Mayiga baamutwalidde wakati nga 'nnamunswa' era okuyingira oluguudo yaseeredde ne Ddamula katono agwe wansi. Waabaddewo omusajja omugezi eyabadde agezaako okumusikako Ddamula bakanyama ba Katikkiro wamu n'ab’omutima ne bamukuba n’aduuka.
Mayiga ne mukyala we Margaret Mayiga nga balya ekijjulo ekisooka. Ekif: Steven Musoke
Okuyingira Butikkiro
Okuyingira omulyango gwa Butikkiro tekwabadde kwangu nga wano musajja wa Katikkiro, omutaka Swaib Damulira ow’esigga lya Kagolo we baamusindikidde n’agwa wansi n'alumizibwa.
Abavubuka abaabadde bayamba ku Mayiga be baalinnye omutaka Swaib Damulira okukakkana ng’anuubuse oluba lwonna n’amagulu era okumuggyawo baagenze bamusitudde okutuuka mu kalwaliro gye yafunidde obujjanjabi.
Wano bakanyama wamu n'abekika ky'omutima nga bawerekerako Katikkiro okutwala Ddamula. Ekif: Joseph Mutebi
Mayiga yayingiziddwa enju ya Butikkiro gye bamuggalidde olwo basajja be ne basigala ku mulyango nga balindiridde .
Okwawukanako emikolo emirala egizze gibaawo nga bakwasa ba Katikkiro ba Buganda Ddamula, ku mulembe Omutebi okuli; Mulwanyamuli Ssemwogerere , Dan Muliika ne JB. Walusimbi, ku luno okukwasa Mayiga Ddamula kwekusinze okuba okwamaanyi.
Nnasiisi w'omuntu eyeeyiye mu Lubiri ku mukolo gw'okukwasa Katikkiro omuggya Charles Peter Mayida Ddamula. Ekif: Joseph Mutebi
Nnasiisi w'omuntu eyeeyiye mu Lubiri ku mukolo gw'okukwasa Katikkiro omuggya Charles Peter Mayida Ddamula. Ekif: Martin Ndijjo
Omukulo gubaddeko ebikonge okuva mu Gavumenti eya wakati abakulembeddwamu omumyuka wa Pulezidenti, Edward Kiwanuka Ssekandi, ababaka ba palamenti, baminisita b’e Mmengo , ab'amasaza, n’abantu ab'enjawulo.
Omutaka Swaib Damulira ow'esigga lya Kagolo eyamenyese amagulu wakati mu kulwanira Ddamula. Ekif: Joseph Mutebi


text:
Bya JOSEPHAT SSEGUYA
AMANNYA ye George Mulindwa kyokka abasinga balowooza si Muganda olw’enjogera ye ng’ageegeenya abapoliisi naddala abava mu bukiikakkono bw’eggwanga.
Ono ye Afande Kerekere mutabani wa Joyce Nakitende ne John Bosco Lubega ab’e Mulago gye baamuzaalira mu 1985.
Okumanya katemba yalemesa Kerekere okukula, akyapangisa omuzigo e Mulago okuliraana bakadde be. Agamba nti tayagala kubaviira wadde nga yazimba ennyumba e Kabowa mu ggombolola y’e Lubaga.
E Mulago w’asula ne mukyalawe omukulu, Shadia Kawooya gw’alinamu omwana omu. Alina omuwala gw’alya naye ssente gw’ayita Kevin ng’abeera Lubaga.
Kerekere ne mukyala we Shadia lwe yamuzaalira bbebi.
Omuzigo gw’asulamu e Mulago.
Bwe yabuuziddwa enkolagana ye n’omuwala ono, Kerekere yazzeemu nti, “Oyo y’anzikakkanya ku situleesi ekiro nga nkola emirimu emingi gye mba nagyo”.
Yagasseeko nti, maama w’abaana nnakazadde wa ggwanga gw’atayinza kutwala ‘awutu’ buli kiseera.
Kerekere musajja musesa nnyo. Agamba nti obwa Afande Katonda yabumuwa nga kirabo era n’abantu yabawonya kubanga ba afande abalala bakuba ttiyaggaasi, bakuba abantu emiggo, babakwata kawunyemu naye nti ye afande yekka abasesa obusesa.
Agattako nti; “Nze nzekka alina enviiri ezaggyiira mu masiro (enviiri ze yazisiiga langi ya kyenvu).”
Bw’amala n’annyonyola lwaki alina omwana omu nti, “Saagala kuzaala bangi, bajja kulwanira ebyokulya bye mbagulira, njagala omu asooke abikoowe n’ebyokuzannyisa nga y’abikozesa yekka olwo ne nnyingirizaawo abalala.”
EMIRIMU GYE:
Kerekere yasooka kuba muzinyi mu bibiina eby’enjawulo. Abayimbi naddala Winnie Munyenga ne Emperor Orlando be baamukozesa okutuusa lwe yayingira katemba wa ‘komedi’.
Azannyira mu kibiina kya Extra Touch n’ekya Crackers nga kino kye kirimu abazannyi ba ‘komedi’ abeeyita Ba Mike Check Productions ekikwata obuzannyo obw’enjawulo n’ebirala.
Ddiifiri mutendeke ow’omuzannyo gwa Rugby era agufuuwa. Akola ku leediyo ne ku ttivvi ya Bukedde 2. Akuba obulango obw’enjawulo ku leediyo ne ttivvi, akola obwa MC n’ebintu ebirala by’afunyeemu ssente.
BY’AKOZE:
Agamba nti yazimba ennyumba e Kabowa, alina ettaka e Katooke, alina ettutumu mu bantu, avuga mmotoka ekika kya Golf.
Yasomera Shimoni Demonstration, Kololo High, Bishop’s School e Mukono we yakoma. Agamba nti oluvannyuma yasoma kkoosi gy’atajjukira.


text:
Bya VIVIEN NAKITENDE
OMUKAZI azadde omwana namusuula mu kabuyonjo lwa bba kwegaana lubuto ng’amutegeezezza nti azaalira kumukumu.
Bonitah Nalubega 22 omutuuze w’e Kabowa mu Ssuuna zooni y’anaabye ensonyi mu maaso bwazadde omwana omulenzi ku makya g’olwomukaaga naamusuula mu kabuyonjo era abatuuze abaliraanyewo beebawulidde omwana akaabira mu kabuyonjo ne batemya ku poliisi.
Akulira ba mbega ku poliisi e Kitebi Onesmas Mwesigwa ayanguye okutuuka mu kifo bwatyo naatumya ekimotoka kya poliisi ekizikiza omuliro ekizze ne banunula omwana era nasangibwa bg’akyali mulamu.
Baliraanwa baleese obugoye omwana nanaazibwako obukyafu naddusibwa mu ddwaliro lya Kitebi Health Center okufuna obujjanjabi obusookerwako n’oluvannyuma Ambulance ya poliisi ezze naamwongerwayo e Mulago okwongera okufuna obujjanjabi.
Nalubega bw’abuuziddwa ekimukozesezza kino yegaanyi eby’okusuulayo omwana we mu bugenderevu nategeeza nti naye abadde agenze mu kabuyonjo kweyamba omwana nagwayo ate ye bba Hassan Magala atatera kubeera waka ategeezezza nti wadde yali yagaana mukyala we okufuna embuto ez’okumukumu naye tekimusuuza mwana mu kabuyonjo.
Yekangabirizza nti ye abadde tamanyi nti mukyala we ali lubuto wabula naye afunye ssimu okuva ewa nanyini nnyumba ze bapangisaako nga mukyala we bwasudde omwana mu kabuyonjo. Akkiriza okulabirira omwana kubanga nategeeza nti musaayi gwe.
Nalubega ne Magala batwaliddwa ku poliisi e Kabowa ne bakola alipoota ku musango guno oluvannyuma Nalubega naye atwaliddwa mu ddwaliro e Mulago okufuna obujjanjabi n’okulabirira omwana we.
Bbo abatuuze bavumiridde nnyo ekikolwa kya Nalubega ne basaba poliisi emukoleko n’omukono ogw’ekyuma.
Owa poliisi Mwesigwa ategeezezza nti Nalubega bagenda kumunoonyerezaako era bwekizuulibwa nti omwana yamusuddeyo mu bugenderevu agenda kuvunaanibwa, agguddwako gwa kugezaako kutta muntu ku fayiro SD:07/07/06/14.


text:
Nekkemiya Nehemiah
Chapter 12
1 Era bano be bakabona n'Abaleevi abaayambuka ne Zerubbaberi mutabani wa Seyalutyeri, ne Yesuwa, Seraya ne Yeremiya ne Ezera;
2 ne Amaliya ne Malluki ne Kattusi;
3 ne Sekaniya ne Lekumu ne Meremoosi;
4 ne Iddo ne Ginnesoyi ne Abiya;
5 ne Miyamini ne Maadiya ne Biruga;
6 ne Semaaya ne Yoyalibu ne Yedaya;
7 ne Sallu ne Amoki ne Kirukiya ne Yedaya. Abo be baali abakulu ba bakabona n’aba baganda baabwe mu nnaku za Yesuwa.
8 Era nate Abaleevi; Yesuwa ne Binnuyi ne Kadumyeri ne Serebiya ne Yuda ne Mattaniya eyali omukulu w'okwebaza, ye ne baganda be.
9 Era Bakubukiya ne Unni baganda baabwe ne baboolekera mu bisanja.
10 Yesuwa n'azaala Yoyakimu, Yoyakimu n'azaala Eriyasibu, Eriyasibu n'azaala Yoyaada,
11 Yoyaada n'azaala Yonasaani, Yonasaani n'azaala Yadduwa.
12 Mu nnaku za Yoyakimu ne wabaawo bakabona emitwe gy'ennyumba za bakitaabwe; owa Seraya, Meraya; owa Yeremiya, Kananiya;
13 owa Ezera, Mesullamu; owa Amaliya, Yekokanani;
14 owa Malluki, Yonasaani; owa Sebaniya, Yusufu;
15 owa Kalimu, Aduna; owa Merayoosi, Kerukayi;
16 owa Iddo, Zekkaliya; owa Ginaesoni, Mesullamu;
17 owa Abiya, Zikuli; owa Miniyamini, owa Mowadiya, Pirutayi;
18 owa Biruga, Sammuwa; owa Semaaya, Yekonasani;
19 n'owa Yoyalibu, Mattenayi; owa Yedaya, Uzzi;
20 owa Sallayi, Kallayi; owa Amoki, Eberi;
21 owa Kirukiya, Kasabiya; owa Yedaya, Nesaneeri.
22 Abaleevi mu nnaku za Eriyasibu, Yoyada ne Yokanani ne Yadduwa, ne bawandiikibwa nga gye mitwe gy'ennyumba za bakitaabwe: era ne bakabona, Daliyo Omuperusi nga ye kabaka.
23 Batabani ba Leevi, emitwe gy'ennyumba za bakitaabwe, ne bawandiikibwa mu kitabo eky'ebyomumirembe okutuusa ku nnaku za Yokanani mutabani wa Eriyasibu.
24 N'abakulu b'Abaleevi: Kasabiya ne Serebiya ne Yesuwa mutabani wa Kadumyeri ne baganda baabwe nga baboolekedde okutenderezanga n'okwebazanga ng'ekiragiro bwe kyali ekya Dawudi omusajja wa Katonda, ekisanja nga kyolekera ekisanja.
25 Mattaniya ne Bakubukiya ne Obadiya ne Mesullamu ne Talumooni ne Akkubu be baali abaggazi nga bakuuma amawanika ag'oku miryango.
26 Abo be baaliwo mu biro bya Yoyakimu mutabani wa Yesuwa mutabani wa Yozadaki, ne mu biro bya Nekkemiya owessaza, n'ebya Ezera kabona omuwandiisi.
27 Awo bwe baatukuza bbugwe wa Yerusaalemi, ne banoonya Abaleevi mu bifo byabwe byonna, okubaleeta e Yerusaalemi, okukwata embaga ey'okutukuza n'essanyu, nga beebaza era nga bayimba, nga balina ebitaasa n'entongooli n'ennanga.
28 Abaana b'abayimbi ne bakuŋŋaana, okuva mu lusenyi olwetoolodde Yerusaalemi ne mu byalo eby'Abanetofa;
29 era ne mu Besugirugaali ne mu nnimiro ez'oku Geba ne Azumaveesi kubanga abayimbi baali beezimbidde ensiisira okwetooloola Yerusaalemi.
30 Awo bakabona n'Abaleevi ne beerongoosa; ne balongoosa abantu n'emiryango ne bbugwe.
31 Awo ne nnyambusa abakulu ba Yuda ku bbugwe, ne nteekawo ebibiina bibiri ebinene abeebaza ne batambula nga basimbye ennyiriri; ekimu nga kitambulira ku mukono ogwa ddyo ku bbugwe mu kkubo ery'omulyango ogw'obusa:
32 n'oluvannyuma lwabwe Kosaaya n'atambula n'ekitundu eky'abakulu ba Yuda,
33 ne Azaliya ne Ezera ne Mesullamu
34 ne Yuda ne Benyamuu ne Semaaya ne Yeremiya,
35 n'abamu ku baana ba bakabona nga balina amakondeere: Zekkaliya mutabani wa Yoaasaani mutabani wa Semaaya mutabani wa Mattaniya mutabani wa Mikaaya mutabani wa Zakkuli mutabani wa Asafu;
36 ne baganda be, Semaaya ne Azaleeri ne Miralayi ne Giralayi ne Maayi ne Nesaneeri ne Yuda ne Kanani, nga balina ebivuga ebya Dawudi omusajja wa Katonda; ne Ezera omuwandiisi ng'abaknlembedde:
37 ne bayita mu mulyango ogw'oluzzi n'okusimba mu maaso gaabwe ne balinnya ku lutindo olw'ekibuga kya Dawudi, bbugwe w'ayambukira waggulu w'ennyumba ya Dawudi okutuusa ku mulyango ogw'amazzi ebuvanjuba.
38 N'ekibiina eky'okubiri eky'abo abeebaza ne bagenda okubasisinkana, nange nga mbavaako ennyuma, wamu n'ekitundu ky'abantu ku bbugwe engulu w'ekigo eky'ebikoomi, okutuusa ku bbugwe omugazi;
39 era engulu w'omulyango gwa Efulayimu, n'awali omulyango omukadde, n'awali omulyango ogw'ebyennyanja, n'ekigo kya Kananeri, n'ekigo kya Kameya, okutuusa ku mulyango ogw'endiga: ne bayimirira buyimirizi mu mulyango ogw'abakuumi.
40 Awo ebibiina byombi eby'abo abeebaliza mu nnyumba ya Katonda ne biyimirira, nange n'ekitundu ky'abakulu wamu nange:
41 ne bakabona, Eriyakimu ne Maaseya ne Miniyamini ne Mikaaya ne Eriwenayi ne Zekkaliya ne Kananiya nga balina amakondeere;
42 ne Maaseya ne Semaaya ne Ereyazaali ne Uzzi ne Yekokanani ne Malukiya ne Eramu ne Ezera. Abayimbi ne bayimba n'eddoboozi ddene, Yezulakiya nga ye mukulu waabwe.
43 Ne bawaayo ssaddaaka enkulu ku lunaku olwo ne basanyuka; kubanga Katonda yali abasanyusizza essanyu lingi; era n'abakazi n'abaana abato ne basanyuka: awo essanyu ery'e Yerusaalemi n'okuwulirwa ne liwulirirwa wala.
44 Awo ku lunaku olwo ne balonda abantu okuba abakulu b'enju ez'amawanika olw'ebiweebwayo ebisitulibwa, olw'ebibala ebibereberye, n'olw'ebitundu eby'ekkumi, okuzikuŋŋaanyizaamu ng’ennimiro ez'oku bibuga bwe zaali, emigabo egyalagirwa bakabona n'Abaleevi mu mateeka: kubanga Yuda yasanyuka olwa bakabona n'Abaleevi abaaweereza.
45 Era baakwata ebisanja bya Katonda waabwe n'ebisanja eby’okulongoosa, era bwe batyo bwe baakola n'abayimbi n'abaggazi ng'ekiragiro kya Dawudi bwe kyali n'ekya Sulemaani mutabani we.
46 Kubanga mu nurembe gya Dawudi ne Asafu edda waabangawo omukulu w'abayimbi, n'ennyimba ez'okutenderezanga dokwebazanga Katonda.
47 Era Isiraeri yenna mu biro bya Zerubbaberi ne mu biro bya Nekkemiya ne bawa emigabo gy'abayimbi n'abaggazi ng'ebyagwaniranga buli lunaku bwe byali: ne batukulizanga Abaleevi; Abaleevi ne batukulizanga batabani ba Alooni.


text:
Bya HERBERT MUSOKE
EMYAKA 20 bukya Ssaabasajja Kabaka Ronald Muwenda Mutebi II atuuzibwa ku Nnamulondo gibadde gya nkulaakulana, kukaaba maziga, kusanyuka n’okusoomoozebwa!
Olwa July 31, 1993 lwali lunaku lwa ssanyu mu Buganda, Kabaka bwe yatuuzibwa ku Nnamulondo oluvannyuma lw’emyaka 27 ng’Obwakabaka buggyiddwaawo.
Abantu baajaguza wiiki nnamba, akasozi Buddo kaakwatirira nnamungi w’omuntu, abantu baakola embaga n’obubaka mu byalo byabwe okusanyuka olw’olunaku luno.
Na buli kati abaaliwo bakyatenda essanyu, okusagambiza n'okujaganya okwaliwo ku lunaku olwo ng'engoma, emirere n'emizira bibuutikidde Naggalabi n’Obuganda bwonna!
Polof. Ssemakula Kiwanuka, omu ku baali ku mwanjo mu lunaku luno agamba nti Amatikkira ga Kabaka mu 1993 gaalina amakulu mangi eri Obuganda kuba gaayambako okuzzaawo obukulembeze bw'ensikirano eyo yonna gye buli.
“Amatikkira gaalaga obumu n'okukolera awamu kuba ebisinga obungi ku byakozesebwa byaleetebwa bantu ssekinnoomu olwo omukolo gwonna ne gubeera matiribona,” bw’ajjukira.
Ssaabasajja abadde ajja akyusakyusa ebifo w'akuliza Amatikkira, ag’omulundi guno gali mu Lubiri e Mmengo era gaakumala essaawa bbiri zokka!
Ebikujjuko by'okukuza amatikkiro g'omwaka guno, byatandise n'omwoleso gw'ebyobulambuzi mu Buganda mu Lubiri e Mmengo okutandika nga July, 29 okutuuka nga August 4. Era mulimu okusimba emiti ku luguudo Kabakanjagala.
OMULEMBE OMUTEBI
Omutaka Ssemanobe Lawrence Mukalazi, agamba nti Amatikkira ga Kabaka mu 1993 ye yali entandikwa y'Omulembe Omutebi yadde nga yali yabikka dda akabugo ku njole ya kitaawe mu 1969.
“Kabaka akoze bingi okukulaakulanya Obuganda n'abantu be . Okuggyako okubakubiriza okukola ennyo, okulima emmere balwanyise enjala n'okusigazaawo ey'okutunda, asomesezza abaana ba Buganda bangi, ayambye okutumbula ebyobulamu mu maka wamu n’okuyambako okutandika emirimu egiwa abavubuka eby’okukola,” Omutaka Ssemanobe bw’agamba.
Kabaka akubirizza abantu be okusomesa abaana era n'assaawo n'ensawo ya Kabaka Buganda Education Fund era abaana bangi baweereddwa ku mitendera egy'enjawulo.
Ng’ayita mu mipiira gy’Ebika n’Amasaza, Kabaka atumbudde ebitone by’abavubuka; abayimbi abayambyeko okusomesa ebyobuwangwa ate n’ayamba ne ku bukulembeze bw’alonze abavubuka okukulira ebitongole mu Buganda.
Kabaka ng’abuuza ku nnamukadde .
OKUSOOMOOZEBWA
Eyali Katikkiro wa Buganda, Ying. JB Walusimbi agamba nti “Obwakabaka busisinkanye okusoomoozebwa kungi mu myaka 20 okulemesezza Kabaka okukulaakulanya abantu be.
Muno anokolayo ebbula lya ssente eziddukanya emirimu gya Buganda olw'obwavu obuli mu bantu ne Gavumenti okugaana okusasula ssente Buganda z’egibanja.
“Olutalo lw'okulwanirira ebintu bya Buganda nga Federo na kati lukyayinda, bingi bikyalemye okuzzibwa era luno lwakwasisaako abamu ku baminisita b'e Mmengo mu 2008 ekyali kyonoonye enkolagana wakati wa Mmengo ne Gavumenti eya wakati,” bw’agamba.
Ying. Walusimbi agamba nti ennyombo mu Bika bya Buganda, abantu okwewala okukola bulungibwansi n’okukola okulala kyokka nga beetundako ettaka entakera, kizzizza nnyo Buganda emabega.
Muky. Jane Luboyera ow’e Bwasi agamba nti ng’oggyeeko okuba nti Kabaka teyeetaaya bulungi mu Buganda nga bwe kyandibadde, abookya ebintu bya Buganda omuli Amasiro g'e Kasubi, ennyumba Bwanika e Naggalabi n’ebifo ebirala nabo bagenderera kusaanyaawo Bwakabaka.
EBIKYUSE
Omutaka Musa Kyeyune ow’e Kyaddondo agamba nti okuggyibwawo kw'Obwakabaka mu 1966 kwakyusa ebintu bingi, okugeza bw'oyingira mu Lubiri e Mmengo bingi ebikyuse. Okugeza waliwo emiryango egitalina kumala gasaalimbirwamu kyokka kati buli omu atambula nga bw'ayagala.
“Okukoppa empisa engwiira kikyusizza nnyo enneeyisa y'abantu mu Buganda, abakyala abajula okuyita obuswa bayinza batya okubuulirira abaana? Abaana bwe batabuulirirwa olwo endwadde enkambwe nga siriimu ziyinza zitya okuggwaawo?,” bwe yeebuuza.
Nga tujjukira emyaka 20, egy'omulembe Omutebi, Katikkiro Charles Peter Mayiga, yalagiridde nga bwe wagenda okubaawo enkola empya gye yatuumye 'Omulembe omuggya', gy’agamba nti yaakukulaakulanya Buganda.
Katikkiro Mayiga, agamba nti omulembe guno gwakutambulizibwa ku bwerufu, okukola ennyo waakiri buli muntu ayingize 3,000/- olunaku, okukuuma Nnamulendo, okulwanyisa obwavu n'ebirala.


text:
Bya Sennabulya Baagalayina ne John Bosco Sseruwu
ABADDE maneja wa Lukaya SACCO, George William Matovu agobeddwa n’abakozi be wabula mu kuwaayo ofiisi vawuniikirizza abakungu ne bammemba ababaddewo bwe babagguliddewo seefu ng’erimu bunusunusu bwokka.
Ebinusu n’obupapulab byabaliddwaamu emitwalo 13 zokka so ng’eziri mu mabanja n’eziri mu Tropical bbanka gye batereka tezikyasobola kuyimirizaawo kibiina wadde okusasula abateresi abagibanja.
Abakungu abaakulembeddwa omubaka wa Gavumenti mu Kalungu, Shafiq Ssengooba Ssekandi, LCV Emmanuel Musoke,omubaka wa Palamenti omukyala Florencev Kintu Mutebi, Meeya wa Lukaya Gerald Ssenyondo,T own Clerk Aisha Kitenda n’atwala poliisi e Lukaya, ASP Moses Bwiire.
Maneja Mutebi yaggyiddwa mu kkomera e Kalungu gy’aludde ng’akwatiddwa olw’amayitire ga ssente ezisoba mu bukadde 138 gattako ez’emigabo n’amagoba gaazo, n’alagirwa aweeyo ofiisi n’ebyobugagga bwa SACCO eno byonna.
Olukiiko lw’okuwaayo ofiisi RDC Ssekandi yalutuuzizza mu kizimbe kya SACCO ky’ayise amatendo n’ebikirimu kyokka ne yennyamira olw’okuggwamu ssente z’abantu okuli n’abatunda gonja ku Road Toll.
RDC Ssekandi yatadde Mutebi ku nninga ayogere ekyasudde SACCO n’amayitire ga ssente nga taddamu n’amuwa amagezi okwewonya byonna abeere mwerufu ayogere ekituufu.
“Maneja Mutebi n’abakozi bo ekibayamba kiri kimu kutubuulira mazima oba mwafunamu obuzibu tubunogere eddagala naye bwe mugugubira ddala olwo nga tukyusaamu ng’omukono ogw’ekyuma gubakwatako,” RDC Ssekandi bwe yabawabudde.
RDC Ssekandi yategeezezza nti okuggyako maneja ofiisi kwagendereddwaamu okutema empenda ez’okuggulawo Sacc o eno eddizibwe mu mikono gya bannannyini migabo n’okuggulibwawo etandike okukola.
Wabula kyababuuseeko kasiiya Nakandi ne Mutebi okubaggulirawo seefu babale ssente ezirimu zikwasibwe obukulembeze obuggya mu seefu ne basing’anamu ebinusu n’ezempapula ezitawera mitwalo 14.
RDC Ssekandi yalagidde buli eky’obugagga bwa SACCO eno okuwandiikibwa ne fayiro bikwasibwe akakiiko akafuzi nga waliwo poliisi.
“Bonna abakozi ababadde bakola ne Mutebi poliisi erina okubanoonyerezaako babuuzibwe wa ssente z’abantu we zaabulira ng’eno bwe tusala amagezi tuzzaawo tutya SACCO yaabwe era bonna abagibanjibwamu mukomyewo ssente mu bwangu kwe tuba tutandikira,” bwe yakubidde.


text:
Zabbuli Psalms
Chapter 93
1 Mukama afuga; ayambadde obukulu: Mukama ayambadde, yeesibye amaanyi: Era ensi enywedde n'okuyinza n'eteyinza kusagaasagana.
2 Entebe yo yanywera edda n'edda lyonna: Obeererawo okuva emirembe n'emirembe.
3 Amazzi gayimusizza, Ai Mukama, Amazzi gayimusizza eddoboozi lyago; Amazzi gayimusa amayengo gaago.
4 Okusinga amaloboozi ag'amazzi amangi, Amayengo amanene ag'oku nnyanja, Mukama ali waggulu asinza amaanyi.
5 Bye wategeeza bya mazima ddala: Obutukuvu busaanira emmyumba yo, Ai Mukama, emirembe n'emirembe.


text:
Zabbuli Psalms
Chapter 130
1 Mu buziba nkukaabidde ggwe, ai Mukama.
2 Mukama, owulire eddoboozi lyange: Amatu go galowooze Eddoboozi ery'okwegayirira kwange.
3 Mukama, bw'onoobalanga ebitali bya butuukirivu, Ai Mukama, aliyimirira aluwa?
4 Naye waliwo okusonyiwa w'oli, Olyoke otiibwenga.
5 Nnindirira Mukama, emmeeme yange erinda, Era ekigambo kye kye nsuubira.
6 Emmeeme yange eyaayaanira Mukama, Okusinga abakuumi bwe bayaayaanira obudde okukya; Weewaawo, okusinga abakuumi bwe bayaayaanira obudde okukya.
7 Ggwe Isiraeri, suubiranga Mukama; Kubanga awali Mukama we wali okusaasira, Era awali ye we wali okununula okungi.
8 Era oyo alinunula Isiraeri Mu butali butuukirivu bwe bwonna.